
CADRUL INTERNAŢIONAL ŞI EUROPEAN AL NECESITĂŢII ELABORĂRII UNOR STRATEGII REFERITOARE LA MIGRAŢIA FORŢEI DE MUNCĂ DIN DOMENIUL SĂNĂTĂŢII 
Introducere

În ultimii ani, fenomenul migraţiei internaţionale a personalului medical a luat amploare, accentuând, în unele ţări, problema crizei de personal. În acest context, recrutarea internaţională de personal medical a ajuns să fie o practică uzuală pentru multe state, ca o soluţie pentru acoperirea lipsurilor de personal, devenind pe de altă parte o reală problemă pentru ţările sursă. Accelerarea recrutării din aceste ţări conduce la destabilizarea sistemelor naţionale de sănătate (deja afectate de dificultăţile financiare). 

Potrivit estimărilor, până în anul 2020, Europa va avea un deficit de 1.000.000 lucrători medicali. Cererea, nevoia şi oferta de personal medical sunt influenţate de factori multipli: fenomenul de îmbătrânire a populaţiei şi a forţei de muncă; utilizarea în tot mai mare măsură a serviciilor medicale; costurile tot mai mari din sectorul sănătăţii în contextul constrângerilor bugetare. Cu un număr mare de posturi vacante şi niveluri ale personalului intern mai scăzute decât ar fi necesar, ţările cu venituri mari vor avea nevoie de un număr din ce în ce mai mare de personal medical migrant.
 

Practica recrutării de personal medical din ţările sărace are un dublu efect negativ: sporirea numărului de medici încurajaţi să plece de salariile mari promise de ţările bogate; accentuarea ineficienţei sistemelor de sănătate prin micşorarea numărului de specialişti. 

La aceste două aspecte etice se poate adăuga şi un al treilea. Prin organismele monetare internaţionale (precum Fondul Monetar Internaţional şi Banca Mondială), ţările sărace sunt obligate să facă sacrificii financiare în sectorul public, care include şi sistemul sanitar şi păturile sociale cele mai dezavantajate. Prin contextualizarea problemei migraţiei personalului medical din această perspectivă, problema etică a responsabilităţii se deplasează de la nivelul individului (medicul care decide să emigreze) la nivelul statelor bogate care devin responsabile moral pentru problemele de dreptate socială apărute în statele sărace.

Dreptul la sănătate este un drept fundamental al omului care implică atât obligaţii ale statelor pentru proprii cetăţeni, cât şi obligaţii ale statelor recrutatoare, reclamând consideraţii de justiţie transnaţională. 

Un aspect important al conţinutului conceptului de dreptate socială îl constituie folosirea resurselor umane, dat fiind faptul că medicii sunt o resursă socială în care ţările de origine au investit bani, timp şi inteligenţă. 

Conflictul dintre dreptul individului de a emigra şi responsabilitatea socială a medicilor ridică o dilemă foarte serioasă la nivelul moralităţii comune. Protestele unor ţări afectate de acest fenomen, precum şi atenţia tot mai mare acordată aspectelor etice implicate de recrutarea internaţională a personalului medical au încurajat formularea unor politici destinate contrabalansării şi compensării fluxului migratoriu al profesioniştilor din domeniul sănătăţii prin: compensaţii financiare acordate ţărilor sărace; încurajarea reîntoarcerii (permanente sau temporare) a medicilor; stimularea fluxurilor de reducere a acestui fenomen; înfrăţirea instituţiilor educaţionale şi de cercetare din ţări dezvoltate cu cele aflate în ţări în curs de dezvoltare.

Recomandări ale Organizaţiei Mondiale a Sănătăţii


Strategiile şi politicile statelor de recrutarea și păstrare a cadrelor din sectorul sănătăţii se află de mulţi ani în centrul atenţiei Organizaţiei Mondiale a Sănătăţii.
 Rezoluțiile Adunării Mondiale a Sănătății
 au stabilit că resursele umane din domeniul sănătăţii reprezintă o primă preocupare, fiind stabilit Programul general al OMS
 pentru perioada 2006-2015. În acest Program s-a subliniat că o atenție deosebită va fi acordată capacităţii de planificare a forței de muncă și dezvoltării unor abordări inovatoare ale acestei probleme, prin încheierea unor parteneriate între țările de origine și cele de destinație, precum și cu acordarea unui sprijin la nivel mondial în acest demers. Prin Rezoluția 64.6 (2011) privind consolidarea forței de muncă în domeniul sănătăţii s-a cerut guvernelor statelor membre de a educa, menține și susține forța de muncă din sănătate, în acord cu nevoile populației. În Rezoluția WHA 64,7 privind consolidarea asistenţei medicale şi activităţii moaşelor s-a indicat lansarea unor planuri de acțiune care să fie integrate în  planurile naționale, regionale sau locale din domeniul sănătăţii, consolidarea  legislației relevante, precum şi extinderea educației și formării în acest domeniu


În prezent politica Organizaţiei Mondiale a Sănătăţii a fost legată de Agenda de dezvoltare Post-2015 a Naţiunilor Unite. În studiul referitor la Sănătatea în Agenda UN post-2015
, documentele acestei organizaţii subliniază faptul că orice deficit de lucratori în domeniul sănătăţii poate afecta accesul populaţiei la serviciile de sănătate, iar când astfel de lipsuri sunt însoțite de o distribuție inegală a cadrelor care lucrează în domeniul sănătăţii, impactul lor poate fi chiar mai dramatic, această problemă fiind un motiv de îngrijorare în aproape toate țările lumii.

În anul 2010, Organizația Mondială a Sănătății (OMS) a facilitat negocierile interguvernamentale care au dus la adoptarea Codului referitor la recrutarea internaţională a personalului din sănătate
 care a avut la bază raportul Global Health Report (WHO 2006). În cadrul OMS s-a înfiinţat un Comitet special pentru asigurarea acoperirii serviciilor de sănătate (Commitment to universal health coverage- UHC) care studiază implicaţiile pentru viitor ale acestui fenomen şi aplicarea Codului internaţional de către statele membre. Recent a fost publicat al doilea raport referitor la aplicarea Codului referitor la recrutarea internaţională a personalului din sănătate
 şi au fost prezentate Liniile directoare privind implementarea Codului şi instrumentele de monitorizare ale aplicării Codului pentru anul 2015
.

Provocarea globală majoră pentru viitor este aceea de a da răspunsuri coordonate și consistente la problema migrației forţei de muncă din sectorul sănătăţii care are o natura complexă și multiple fațete. În discuție au fost provocările legate de guvernanța globală a migrației forţei de muncă din sectorul sănătăţii (ASR): coordonarea diverselor politici publice care afectează migrația; situarea problemei în contextul manifestării unor inegalităţi de dezvoltare și distribuirea resurselor; urmărirea migrației forţei de muncă din sectorul sănătăţii la nivel global şi naţional; consolidarea resurselor şi reţelelor constituite în jurul problemelor legate de migrația  forţei de muncă din sectorul sănătăţii.


În demersul Organizației Mondiale a Sănătății de studiere şi soluţionare a diverselor probleme au fost numeroase organizaţii precum Initiative ale Health Worker Migration Initiative (HWMI) și Global Health Workforce Alliance (GHWA), International Organization for Migration International Labour Organization, Organisation for Economic Cooperation and Development, World Bank etc. Rapoartele OMS arată că actorii instituționali implicați în acest fenomen sunt foarte diferiţi de la stat la stat, implicarea lor fiind diferită atât ca mandat, resurse, ca perspective de abordare a fenomenului, cât şi ca angajament în soluţionarea problemelor.


În ultimul deceniu, s-a manifestat un consens internațional cu privire la nevoia de acțiune colectivă, prin acțiuni şi cooperare internațională. Abordările ştiinţifice ale acestui fenomen au corelat răspunsurilor globale cu cele date la nivel de țară, luând în considerare iniţiativele la nivel bilateral sau regional.

Studiile au arătat că la nivelul statelor, măsurile luate în vederea reglării migrației sunt nuanţate şi cu multiple fațete, având forme diferite şi operând pe mai multe nivele. Cercetările au relevat faptul că problematica migrației forţei de muncă din sectorul sănătăţii este mult mai complexă decât cea a "exodului de creiere", studiat în ultimele decenii, în acest scop fiind realizate statistici la nivel mondial
. 

Evaluarea strategiilor naţionale de sănătate se face periodic, pe platforme specializate, ele incluzând şi domeniul migraţiei forţei de muncă din sectorul sănătăţii
. 


Criza economică a adus importante modificări ale fenomenului migrației forţei de muncă din sectorul sănătăţii, acestea fiind studiate cu scopul elaborării unui Cod de practici ale cadrelor medicale in contextul crizei
. 


În ultima perioadă Organizația Mondială a Sănătății a elaborat numeroase studii comparative pe această temă,
 precum şi recomandări de recrutare a cadrelor pentru zonele izolate și cele rurale.
 În Europa, recomandările au fost aplicate printr-un efort susținut de a monitoriza practicile existente, precum și pentru a facilita învățarea în comun, în ateliere de lucru subregionale, aşa cum au fost cele  organizate de OMS si de Institutul Regal Tropical din Amsterdam. Aceste ateliere au permis o analiză detaliată, cartografierea politicilor actuale. Cu acest prilej a avut loc un schimb de informaţii cu privire la provocările legate de implementarea acestor măsuri în 20 de tari, în special în sudul și estul Europei. Concluziile subliniază că impactul acestor sisteme este dificil de evaluat, implicând costuri importante.
 
Codurile internaţionale de recrutare a personalului medical

Încă din anul 1999, odată cu amplificarea fenomenului migraţiei internaţionale a personalului medical şi a efectelor adverse, multe state şi-au exprimat îngrijorarea privind lipsa de personal, iar cererea de politici referitoare la recrutarea etică internaţională a crescut.

Până în prezent, ca urmare a complexităţii aspectelor etice, juridice, economice şi sociale asociate migraţiei, nu s-a ajuns la un consens în ce priveşte definiţia noţiunii de recrutare etică internaţională şi nici asupra semnificaţiei şi locaţiei practicilor de recrutare vătămătoare. O posibilă soluţie de minimalizare a efectelor negative determinate de migraţia personalului medical ar putea fi adoptarea unor coduri de practică şi memorandumuri de înţelegere care să stabilească termenii şi condiţiile unei migraţii internaţionale etice şi echitabile. 

Codurile de practică
▪ Primul cod naţional privind recrutarea personalului medical a fost dezvoltat de Serviciul Naţional de Sănătate din Marea Britanie, în anul 2001.
 În anul 2006, în Scoţia a fost introdus un cod subsecvent. 

În anul 2003, a fost adoptat primul cod regional – Codul de practică al Commonwealth, iar în 2007, a apărut Codul de practică al Pacificului, cu aplicare regională. 

Codul de practică al Commonwealth conţine o dispoziţie foarte importantă potrivit căreia recrutatorii nu ar trebui să recruteze personal medical întrucât acesta are o obligaţie deosebită faţă de ţara sa de origine, care a investit pentru educarea şi formarea sa. Pentru prima dată, codul introduce noţiunile de compensare şi reparaţie acolo unde ţările de destinaţie obţin avantaje din recrutare. Această dispoziţie a fost opţională, spre deosebire de cea din Codul de practică al Pacificului, care este obligatorie. Acesta din urmă este singurul cod care conţine dispoziţii referitoare la necesitatea măsurării impactului migraţiei din ţările în curs de dezvoltare. 

În anul 2010, Adunarea Mondială a Sănătăţii a adoptat Codul global de practică al OMS privind recrutarea internaţională a personalului medical. Codul este un cadru general multilateral care face referire la deficitul de personal medical din întreaga lume, care urmăreşte întărirea sistemelor de sănătate şi abordează provocările asociate mobilităţii internaţionale a lucrătorilor din sănătate.

Memorandumurile de înţelegere

În sprijinul unei recrutări etice, statele au încheiat şi memorandumuri bilaterale de înţelegere. De exemplu, au fost încheiate memorandumuri de înţelegere între: Filipine şi Marea Britanie (2002), Spania şi Marea Britanie (2001), Africa de Sud şi Marea Britanie (2002), Olanda şi Polonia (2003).

Memorandumurile de înţelegere diferă de coduri în sensul că sunt bilaterale şi mult mai specifice în dispoziţii, aplicându-se la grupuri ţintă, la un anumit număr de lucrători şi pe anumite perioade de timp; prevederile acestora sunt adaptate la condiţiile particulare din sistemele de sănătate ale ţării sursă şi ale ţării de destinaţie.

Codul global de practică al OMS privind recrutarea internaţională a personalului medical 
 (2010). Prezentare generală 
 
Codul, adoptat în anul 2010 de cele 193 de state membre ale Organizaţiei Mondiale a Sănătăţii, are drept scop stabilirea şi promovarea principiilor de voluntariat şi de bune practici pentru o recrutare internaţională etică a forţei de muncă în domeniul sănătăţii şi sprijinirea întăririi sistemelor de sănătate. Acesta constituie un cadru de referinţă dinamic pentru un dialog global şi pentru cooperarea între ţări cu privire la problemele legate de mobilitatea internaţională a forţei de muncă din domeniul sănătăţii.
▪ Recrutarea internaţională etică

Recrutarea personalului medical din ţările cu venituri mici şi medii, care se confruntă cu deficitul de cadre medicale, reduce accesul la asistenţă medicală al locuitorilor acestora şi măreşte inegalităţile dintre bogaţi şi săraci şi dintre populaţiile urbane şi rurale. 

Codul conţine recomandări privind recrutarea etică internaţională a personalului medical, subliniind îndeosebi necesitatea descurajării recrutării internaţionale active a personalului medical din ţările cu venituri mici şi medii care se confruntă cu o lipsă acută de personal medical. În acest sens, art.5.1 prevede următoarele :

« În concordanţă cu principiile directoare prezentate în articolul 3 al acestui Cod, sistemele de sănătate ale ţărilor sursă, cât şi ale ţărilor de destinaţie ar trebui să obţină beneficii din migraţia internaţională a personalului medical. Ţările de destinaţie sunt încurajate să colaboreze cu ţările sursă pentru a susţine şi promova dezvoltarea şi formarea resurselor umane din sănătate, după cum este cazul. Statele membre trebuie să descurajeze recrutarea activă a personalului medical din ţările în curs de dezvoltare care se confruntă cu lipsa acută de personal medical.»

De asemenea, trebuie avută în vedere responsabilitatea legală a personalului medical faţă de sistemul de sănătate din propria ţară (art.4.2):

«4.2. Agenţiile de recrutare şi angajatorii ar trebui, în limita posibilităţilor, să aibă în vedere şi să ţină cont de responsabilitatea legală pe care personalul medical o are în primul rând faţă de sistemul de sănătate din propria ţară, ca de exemplu, existenţa unui contract de muncă just şi rezonabil şi să nu caute să-l recruteze. Personalul medical ar trebui să fie deschis şi transparent cu privire la orice obligaţii contractuale pe care le-ar avea.»
Recomandările privind recrutarea internaţională etică vizează atât decidenţii politici care pot superviza recrutarea internaţională, cât şi orice actori implicaţi în activităţi de recrutare (angajatorii şi agenţiile de recrutare).

▪ Dezvoltarea forţei de muncă din sănătate şi sustenabilitatea sistemelor de sănătate

Codul conţine recomandări referitoare la dezvoltarea forţei de muncă din sănătate şi la sustenabilitatea sistemelor de sănătate (art.5.4-5.7). Astfel, se precizează că o forţă de muncă adecvată trebuie să fie educată, păstrată şi susţinută potrivit condiţiilor specifice fiecărei ţări şi că toate statele membre trebuie să lupte să îşi satisfacă necesarul de personal medical cu propriile resurse umane (art.5.4). 
Este încurajată extinderea educaţiei şi a instruirii, îmbunătăţirea retenţiei şi reducerea distribuţiei geografice defectuoase, ca domenii-cheie de intervenţie pentru un sistem de sănătate sustenabil, atât în ţările sursă, cât şi în cele de destinaţie. În ansamblu, Codul subliniază importanţa personalului medical şi îi recunoaşte poziţia centrală în sustenabilitatea sistemelor de sănătate.

„5.4. Deoarece forţa de muncă este vitală pentru sistemele de sănătate sustenabile, statele membre trebuie să ia măsuri eficace pentru a educa, reţine şi susţine o forţă de muncă în sănătate care să fie adecvată condiţiilor specifice fiecărei ţări, inclusiv domeniilor cu cele mai mari nevoi şi care să fie creată pe baza unei planificări bazate pe dovezi. Toate statele membre trebuie să se străduiască, pe cât posibil, să satisfacă  necesarul de personal medical cu propriile resurse umane din sănătate.
5.5. Statele membre ar trebui să ia în considerare întărirea instituţiilor educaţionale pentru a extinde numărul programelor de formare a personalului medical, precum şi dezvoltarea unor curricule inovatoare care să abordeze nevoile actuale de sănătate. Statele membre trebuie să facă paşii necesari pentru a se asigura că instruirea adecvată are loc în sectoarele public şi privat.

5.6. Statele membre trebuie să se gândească, să adopte şi să implementeze măsuri eficace menite să întărească sistemele de sănătate, să asigure monitorizarea continuă a pieţei muncii din sănătate şi coordonarea tuturor actorilor interesaţi, astfel încât să dezvolte şi să reţină o forţă de muncă în sănătate sustenabilă şi capabilă să răspundă nevoilor de sănătate ale populaţiei lor. Statele membre trebuie să adopte un demers multisectorial atunci când abordează aceste probleme în cadrul politicilor naţionale de sănătate şi dezvoltare.

5.7. Statele membre trebuie să se gândească la adoptarea unor măsuri care să abordeze distribuţia geografică dezechilibrată a personalului medical şi să sprijine reţinerea acestuia în zonele defavorizate, cum ar fi aplicarea unor măsuri care ţin de educaţie, stimulente financiare, măsuri de reglementare, suport social şi profesional.”

▪ Tratament echitabil pentru personalul medical migrant

Codul are o viziune holistică asupra recrutării forţei de muncă din sănătate şi are în vedere nu numai consecinţele migraţiei forţei de muncă din sănătate din ţările sursă, ci şi drepturile şi regimul aplicat personalului medical migrant. 

Codul:

- conţine recomandări privind procesul de recrutare, precizând că personalul medical trebuie să aibă oportunitatea de a evalua beneficiile şi riscurile asociate posturilor oferite şi de a lua decizii la timp şi în cunoştinţă de cauză (art.4.3);

- promovează principiul tratamentului egal al personalului medical migrant şi domestic sub aspectul condiţiilor de angajare, promovare şi remunerare (art.4.4), al aplicării drepturilor şi responsabilităţilor legale (art.4.5) şi al oferirii de oportunităţi şi stimulente destinate întăririi educaţiei, calificării profesionale şi dezvoltării carierei (art.4.6). 
„4.3. Statele membre şi actorii interesaţi trebuie să admită că practicile de recrutare internaţională etică oferă personalului medical posibilitatea de a evalua beneficiile şi riscurile asociate postului oferit şi de a lua decizii informate şi la momentul oportun.

4.4. În măsura în care este posibil în condiţiile legii, statele membre ar trebui să se asigure că agenţiile de recrutare şi angajatorii folosesc practici de recrutare şi de contractare corecte şi juste în angajarea personalului medical migrant şi că personalul medical migrant nu face obiectul unei conduite ilegale sau frauduloase. Personalul medical migrant trebuie angajat, promovat şi remunerat pe baza unor criterii obiective, precum nivelul de calificare, anii de experienţă şi gradul de responsabilitate profesională, beneficiind de un tratament egal cu al personalului medical format în ţara respectivă. Agenţiile de recrutare şi angajatorii trebuie să furnizeze personalului medical migrant informaţii relevante şi corecte despre toate posturile care le sunt oferite.

4.5. Statele membre trebuie să se asigure că, în funcţie de legislaţia în vigoare, inclusiv instrumentele legale internaţionale relevante la care sunt parte, personalul medical migrant se bucură de aceleaşi drepturi şi responsabilităţi legale ca şi personalul medical din ţara respectivă la toate capitolele ce ţin de angajare şi condiţii de muncă.

4.6. Statele membre şi alţi actori interesaţi trebuie să ia măsuri pentru a se asigura că personalul medical migrant se bucură de aceleaşi oportunităţi şi stimulente pentru a-şi dezvolta educaţia profesională, calificările şi cariera, pe baza unui tratament egal cu cel al forţei de muncă din ţara respectivă, în funcţie de legislaţia în vigoare. Întregului personal medical migrant trebuie să i se ofere programe de orientare şi integrare la noul loc de muncă, astfel încât să poată activa în siguranţă şi eficace în cadrul sistemului de sănătate din ţara de destinaţie.”

▪ Cooperare internaţională

Codul subliniază necesitatea atenuării efectelor negative ale migraţiei personalului medical, precum şi a maximizării efectelor pozitive asupra sistemelor de sănătate din ţările sursă. 

Potrivit art.3.2.:

„ Abordarea insuficienţei prezente şi viitoare a forţei de muncă din sănătate este crucială pentru protejarea sănătăţii globale. Migraţia internaţională a personalului medical poate contribui esenţial la dezvoltarea şi întărirea sistemelor de sănătate dacă recrutarea este corect gestionată. Cu toate acestea, este dezirabilă stabilirea unor principii internaţionale neobligatorii şi coordonarea politicilor naţionale din domeniul recrutării internaţionale a personalului medical pentru a construi cadre generale care să permită întărirea echitabilă a sistemelor de sănătate la nivel mondial, atenuarea efectelor negative ale migraţiei personalului medical asupra sistemelor de sănătate din ţările în curs de dezvoltare şi apărarea drepturilor personalului medical.”

Ţările de destinaţie sunt încurajate să colaboreze cu ţările sursă, astfel încât ambele să obţină beneficii din migraţia internaţională a personalului medical (art.5.1). Acesta poate fi numit principiul reciprocităţii beneficiilor.

De exemplu, Codul propune organizarea recrutării internaţionale a personalului medical prin acorduri bilaterale sau multilaterale. Astfel de aranjamente pot include măsuri care să permită ţărilor sursă să beneficieze şi ele în urma recrutării internaţionale, prin acordarea de sprijin pentru instruire, prin asigurarea accesului la pregătirea de specialitate, prin transferul de tehnologii şi competenţe, precum şi prin sprijin acordat pentru întoarcerea (temporară sau permanentă) în ţara de origine (art.5.2). În acelaşi mod, încurajează migraţia circulară a personalului medical, astfel încât abilităţile şi cunoştinţele dobândite să poată fi folosite în beneficiul ambelor ţări (sursă şi destinaţie - art.3.8)
„Art.5.1. În concordanţă cu principiile directoare prezentate la art.3 al acestui Cod, sistemele de sănătate atât ale ţărilor sursă, cât şi ale ţărilor de destinaţie ar trebui să obţină beneficii din migraţia internaţională a personalului medical. Ţările de destinaţie sunt încurajate să colaboreze cu ţările sursă pentru a susţine şi promova dezvoltarea şi formarea resurselor umane din sănătate, după cum este cazul. Statele membre trebuie să descurajeze recrutarea activă a personalului medical din ţările în curs de dezvoltare care se confruntă cu lipsa acută de personal medical.

5.2. Statele membre ar trebui să utilizeze acest Cod ca pe un ghid atunci când se angajează în acorduri bilaterale şi/sau regionale şi/sau multilaterale pentru a promova cooperarea internaţională şi coordonarea în recrutarea internaţională a personalului medical. Asemenea aranjamente ar trebui să ia în considerare nevoile ţărilor în curs de dezvoltare şi ale ţărilor cu economii în tranziţie prin adoptarea de măsuri adecvate. Aceste măsuri pot include furnizarea de asistenţă tehnică eficace şi adecvată, sprijin în vederea reţinerii personalului medical, recunoaşterea socială şi profesională a personalului medical, sprijin pentru programe de instruire în ţările sursă adaptate profilului de morbiditate al acestor ţări, cooperarea între unităţile medicale, sprijin pentru întărirea capacităţii în ce priveşte dezvoltarea de cadre de reglementare adecvate, accesul la programe de specializare, transferul de tehnologii şi competenţe şi sprijinirea reîntoarcerii acasă, fie ea temporară sau permanentă.”
„Art.3.8. Statele membre ar trebui să faciliteze migraţia circulară a personalului medical, astfel încât să se obţină abilităţi şi cunoştinţe de care să beneficieze atât ţările sursă, cât şi cele de destinaţie.”
▪ Sprijin acordat ţărilor cu venituri mici

Potrivit principiului recrutării internaţionale etice, Codul subliniază importanţa luării în considerare a nevoilor specifice şi a circumstanţelor speciale din fiecare ţară, îndeosebi din ţările cu venituri mici sau cu economii în tranziţie, semnalând cu precădere impactul dăunător al practicilor de recrutare activă asupra sistemelor de sănătate din ţările sursă. În acelaşi timp, statele membre, organizaţiile internaţionale, donatorii internaţionale, instituţiile finanţatoare şi de dezvoltare şi alte organizaţii relevante sunt încurajate să acorde asistenţă tehnică şi sprijin financiar ţărilor cu venituri mici care se confruntă cu lipsa acută a forţei de muncă în sănătate (art.10.2 şi 10.3).

„ 10.2. Organizaţiile internaţionale, donatorii internaţionali, instituţiile financiare şi de dezvoltare, precum şi alte organizaţii relevante sunt încurajate să ofere sprijinul lor tehnic şi financiar pentru a ajuta la implementarea acestui Cod şi a sprijini întărirea sistemelor de sănătate în ţările în curs de dezvoltare şi în ţările cu economii în tranziţie care se confruntă cu lipsa acută a forţei de muncă din sănătate şi/sau au o capacitate limitată de a implementa obiectivele acestui Cod. Asemenea organizaţii şi alte organisme trebuie încurajate să coopereze cu ţările care se confruntă cu lipsa acută a forţei de muncă din sănătate şi să ia măsuri să se asigure că fondurile oferite pentru intervenţii specifice unor boli sunt utilizate pentru întărirea capacităţii sistemelor de sănătate, inclusiv dezvoltarea personalului medical.

10.3. Statele membre, ele însele sau prin angajamentul lor cu organizaţii naţionale şi regionale, organizaţii donatoare şi alte organisme relevante trebuie încurajate să ofere asistenţă tehnică şi sprijin financiar ţărilor în curs de dezvoltare şi ţărilor cu economii în tranziţie, cu scopul de a întări capacitatea sistemelor de sănătate, inclusiv dezvoltarea personalului medical din acela ţări.”

▪ Colectarea de date

Politicile care abordează factorii motivanţi, tendinţele şi impactul migraţiei forţei de muncă din sănătate trebuie să se bazeze pe dovezi clare. Deşi informaţiile referitoare la migraţia forţei de muncă din sănătate sunt tot mai disponibile, cele referitoare la fluxurile migratorii internaţionale sunt departe de a fi complete.

Codul evidenţiază necesitatea existenţei de date şi cercetări naţionale şi internaţionale, precum şi necesitatea realizării de schimburi de informaţii privind recrutarea internaţională a personalului medical.

Pentru atingerea obiectivelor prevăzute în Cod, statele membre sunt încurajate să stabilească/să îmbunătăţească sistemele de informaţii privind personalul medical (art.6.2) şi programele de cercetare în domeniul migraţiei personalului medical (art.6.3), transpunând aceste date în politici şi planuri de eficientizare a forţei de muncă din sănătate. Organizaţia Mondială a Sănătăţii, în colaborare cu alte organizaţii internaţionale şi cu statele membre, ar trebui să asigure comparabilitatea şi validitatea datelor în domeniu (art.6.4).

„Art.3.7. Culegerea eficace de date naţionale şi internaţionale, cercetarea şi schimbul de informaţii asupra recrutării internaţionale a personalului medical sunt necesare pentru atingerea obiectivelor acestui Cod.”
„6.2. Ţinând cont de caracteristicile sistemelor naţionale de sănătate, statele membre sunt încurajate  să creeze sau să îmbunătăţească şi menţină, acolo unde este cazul, sisteme de informaţii privind personalul medical, inclusiv informaţii privind migraţia personalului medical şi impactul acesteia asupra sistemelor de sănătate. Statele membre sunt încurajate să culeagă, să analizeze şi să transpună datele în politici şi planificări eficace ale forţei de muncă din sănătate.

6.3. Statele membre sunt încurajate să stabilească sau să întărească programele de cercetare referitoare la migraţia personalului medical şi să coordoneze astfel de programe de cercetare prin parteneriate la nivel naţional, subnaţional, regional şi internaţional.

6.4. OMS, în colaborare cu organizaţii internaţionale relevante şi cu statele membre, este încurajată să se asigure, cât mai mult posibil, că date comparabile şi de încredere sunt generate şi culese aşa cum prevăd paragrafele 6.2 şi 6.3 în vederea unei permanente monitorizări, analize şi formulări de politici.”

▪ Schimbul de informaţii

Mecanismele privind schimbul de informaţii legate de migraţia personalului medical reprezintă o componentă importantă a Codului. Statele membre sunt încurajate să promoveze schimbul de informaţii la nivel naţional şi internaţional şi să comunice informaţiile OMS. Potrivit prevederilor art.7.2.c, statele membre sunt încurajate să culeagă şi să furnizeze atât informaţii calitative, cât şi cantitative referitoare la personalul medical. Fiecare stat membru trebuie să desemneze o autoritate naţională care să răspundă de schimbul de informaţii referitoare la migraţia personalului medical şi la implementarea dispoziţiilor Codului (art.7.3).

Statele membre trebuie să transmită Secretariatului OMS rapoarte naţionale periodice; acestea vor constitui baza elaborării raportului Directorului general al OMS referitor la implementarea Codului de către statele membre şi la migraţia internaţională a forţei de muncă din sănătate.

„7.2. Pentru a promova şi facilita schimbul de informaţii relevante pentru acest Cod, fiecare stat membru trebuie, în măsura posibilităţilor:

a) să creeze în mod progresiv şi să menţină o bază de date actualizată cu legi şi reglementări legate de recrutarea şi migraţia personalului medical şi, dacă este cazul, cu informaţii despre implementarea acestora;

b) să creeze în mod progresiv şi să menţină date actualizate din sistemele de informaţii asupra personalului medical în concordanţă cu art.6.2; şi

c) la fiecare 3 ani, să furnizeze Secretariatului OMS datele culese potrivit paragrafelor a) şi b), pornind cu un raport iniţial cu date la doi ani de la adoptarea Codului de către Adunarea Mondială a Sănătăţii.

7.3. În scopul comunicării internaţionale, fiecare stat membru trebuie, când este cazul, să desemneze o autoritate naţională responsabilă de schimbul de informaţii privind migraţia personalului medical şi de implementarea Codului. Statele membre trebuie să informeze OMS asupra desemnării acestei autorităţi. Autoritatea naţională desemnată trebuie să fie autorizată să comunice direct sau, în funcţie de legislaţia şi reglementările naţionale, cu autorităţile naţionale desemnate de alte state membre şi cu Secretariatul OMS şi alte organizaţii regionale şi internaţionale interesate, şi să înainteze rapoarte şi alte informaţii Secretariatului OMS, aşa cum prevăd paragraful 7.2.c. şi art.9.1.”
▪ Implementarea Codului de către statele membre

Codul îşi va dovedi eficienţa după implementarea dispoziţiilor sale în politicile şi legislaţia naţională a statelor membre (art.8, art.3.1). 
„Art.8 – Implementarea Codului

8.1. Statele membre sunt încurajate să facă public şi să implementeze Codul în colaborare cu toţi actorii interesaţi, aşa cum este prevăzut la art.2.2., în concordanţă cu responsabilităţile naţionale şi subnaţional.

8.2. Statele membre sunt încurajate să încorporeze Codul în legile şi politicile în vigoare.

8.3. Statele membre sunt încurajate ca, în procesele decizionale, să se consulte, când este cazul, cu toţi actorii interesaţi, aşa cum este prevăzut în art.2.2. şi să-i implice în alte activităţi legate de recrutarea internaţională a personalului medical.

(…)
8.7. Statele membre sunt încurajate să urmărească şi să evalueze magnitudinea recrutării internaţionale active a personalului medical din ţările care se confruntă cu lipsa acută a personalului medical, precum şi să evalueze întinderea şi impactul migraţiei circulare.”
Eficacitatea codurilor şi a memorandumurilor

Codurile de bune practici pentru recrutarea internaţională de personal medical şi memorandumurile de înţelegere, ca instrumente voluntare de stabilire a cadrului recrutării, nu prevăd sancţiuni pentru încălcarea înţelegerii dintre părţi. 

Numai în Marea Britanie s-au înregistrat unele avertizări verbale adresate agenţiilor de recrutare, cea mai aspră sancţiune fiind interzicerea a 11 firme de recrutare de pe piaţa muncii.

Nu există nicio dovadă a unor acţiuni punitive (presiuni morale) faţă de unele ţări pentru a participa la un proces de recrutare etică internaţională. 

Suportul pentru aceste coduri a fost mai mult simbolic, nicio ţară nedezvoltând vreun mecanism de monitorizare a conformităţii cu principiile codurilor. 

Lipsa de eficacitate a codurilor rezultă şi din faptul că nu toţi emigranţii din sănătate sunt acoperiţi de prevederile acestora. Mulţi dintre aceştia emigrează individual şi, în unele cazuri, nu ca personal sanitar.

Până la elaborarea Codului global, lipsa codurilor regionale în multe locuri sugerează cel puţin un grad de scepticism în privinţa eficacităţii acestora. Atâta vreme cât codurile vor rămâne voluntare este puţin probabil ca acestea să îşi atingă obiectivele. Dar, chiar şi în stadiul de recomandare, acestea reprezintă un instrument important în influenţarea comportamentelor legate de recrutare.

Acordurile bilaterale şi memorandumurile de înţelegere (deşi limitate geografic) au o şansă mai mare de succes, fiind un sprijin real pentru managementul migraţiei şi la migraţia de reîntoarcere.

Un aspect deosebit de important în recunoaşterea şi aplicarea prevederilor unui cod, şi prin urmare cu impact în ce priveşte eficacitatea acestuia, îl reprezintă şi gradul său de vizibilitate la nivelul agenţilor implicaţi în recrutarea personalului medical. Codul global încurajează informarea reciprocă a statelor – în cadrul dialogului internaţional – asupra chestiunilor legate de personalul medical şi de sistemul sanitar, precum şi asupra măsurilor concrete de implementare a Codului.  
Politica Uniunii Europene referitoare la migraţia forţei de muncă din sectorul sănătăţii

În cadrul politicii Uniunii Europene sectorul sănătăţii constituie una dintre cele mai importante componente economice şi sociale, cu un potenţial important de angajare a forţei de muncă
. La nivelul Uniunii, forţa de muncă din sectorul sănătăţii reprezintă aproximativ 17 milioane de locuri de muncă (8% din totalul locurilor de muncă din Europa)
. 

La nivelul Uniunii Europene, libertatea circulaţiei forţei de muncă reprezintă una din cele patru libertăţi fundamentale de care beneficiază toţi cetăţenii europeni, inclusiv cei din Spaţiul Liberului Schimb (Norvegia, Islanda, Liechtenstein şi Elveţia)
. În domeniul sănătăţii, circulaţia forţei de muncă se face conform schemelor mutuale de recunoaştere profesională pentru medici, asistente medicale, stomatologi, farmacişti şi alte categorii profesionale implicate
. 

Îmbătrânirea populaţiei şi cererea în creştere de servicii medicale şi asistenţă socială va face ca, în viitor, sectorul medical să rămână un factor cheie al politicii europene referitoare la ocuparea locurilor de muncă. În acest context, sectorul sănătăţii se confruntă cu provocări majore precum:

• îmbătrânirea forței de muncă și recrutarea limitată în vederea înlocuirii celor  pensionaţi;
• probleme referitoare la exigenţele legate de condițiile de muncă şi de salarizarea relativ scăzută; 
• nevoia de dobândire de noi competențe în domeniu, pentru a face față introducerii tehnologiilor inovatoare și creșterii numărului unor afectiuni cronice în rândul persoanelor în varstă care necesită specializări medicale combinate.


Recunoscând dimensiunea europeană a provocărilor din acest domeniu, statele membre UE au fost de acord cu accentuarea colaborării în cadrul UE, deşi domeniul sănătăţii este în principal în competenţa statelor membre. 


Comisia Europeană a elaborat Planul de Acţiune pentru forţa de muncă din domeniul sănătăţii
 care a însoţit Comunicarea Comisiei Europene referitoare la utilizarea forţei de muncă intitulată Towards a job-rich recovery, care includea referiri şi la domeniul sănătăţii.
 Planul face parte din politica europeană mai largă, referitoare la redresarea economică, generatoare de locuri de muncă,
 precizându-se că forța de muncă din domeniul sănătăţii ar trebui să atingă ca obiectiv, pentru anul 2020, un nivel de ocupare de 75% pentru femeile și bărbații cu vârste cuprinse între 20-64 de ani. În acest context, statele membre trebuiau să rezolve problemele legate de lipsa forței de muncă din anumite state și stimularea creării locurilor de muncă în acest sector.


În document se sublinia că un sector al asistenței medicale modern și inovatoar reprezintă un element esenţial al creşterii economice și asigură forţă de muncă productivă și competitivă. Sectorul de sănătate este, de asemenea un factor cheie pentru activitatea de cercetare și dezvoltare, absorbind cea mai mare cantitate de produse și servicii inovatoare. 


În document se preciza că sectorul sănătăţii este unul dintre cele mai mari sectoare ale economiei din UE: în anul 2010 fiind în sectorul medical în jur de 17,1 milioane locuri de muncă, care reprezentau 8% din totalul locurilor de muncă din UE-27
. În perioada 2000-2010, numărul locurilor de muncă în acest sector a crescut cu 21%, fiind create 4 milioane noi locuri de muncă. Conform datelor Eurostat
, chiar și în timpul crizei economice, când forța de muncă a scăzut în general cu 5 milioane de locuri de muncă, ocuparea forței de muncă în sectorul medical a crescut cu 770 000 noi locuri de muncă.  

Documentul definea locurile de muncă din sectorul sănătății, precum şi necesitatea identificării cadrelor şi monitorizării mobilităţii lor. În document se preciza că în acest domeniu sunt incluşi lucrătorii care livrează în principal servicii de asistență medicală (medici, asistente medicale, moașe, farmaciști și medici stomatologi), profesioniştii din zone apropiate domeniului sănătatii, profesioniştii din domeniul sănătăţii publice, managementului în sănătate și personalul administrativ. Se preciza, de asemenea, că mulți lucrători erau implicaţi în mod indirect în sectorul sănătăţii, cum erau cei din industriile farmaceutice și serviciile de asistență socială, din industriile pentru crearea dispozitivelor medicale, din sectorul asigurărilor de sănătate, de cercetare, cei din domeniul e-sănătate etc
. 


În document se menţiona că în sectorul sănătăţii nivelul de educație și pregătire a forţei de muncă este mai ridicat decât în alte sectoare de activitate. Conform datelor Eurofound, mai mult de 55% dintre persoanele angajate în acest sector deţin cel puțin o diplomă de învăţământ post-secundar, în timp ce media europeană pentru toate celelalte sectoare este de sub 33%
.

În Planul de acţiune european se preciza că statele membre trebuie să adapteze educaţia şi programele de formare pentru a răspunde adecvat schimbărilor din domeniul asistenţei medicale şi pentru a dota persoanele cu aptitudinile potrivite pentru piaţa forţei de muncă, îmbunătăţind astfel şansele de angajare. Aceste modificări necesită o coordonare între furnizorii de educaţie/formare profesională şi instituţiile care răspund de ocuparea forţei de muncă.


În viitor, prognozele europene arată că acest sector va fi în creştere, în perioada 2010-2020 aşteptându-se să fie create mai mult de 1 milion de noi locuri de muncă. Rata de creștere în acest sector este proiectată a fi de 5%, mai mare decât media UE de peste 3%. În total vor fi aproximativ 8 milioane de locuri de muncă, iar cele mai multe locuri de muncă vor necesita oameni cu înaltă calificare, în timp ce nevoia de personal mediu calificat va rămâne semnificativă
.  


În Planul de acţiune se afirmă că principalele provocări ale cererii forţei de muncă în domeniul sănătăţii sunt legate de faptul că nivelul de îmbătrânire a populației europene va creşte, ceea ce va duce la creşterea cererii pentru asistența medicală. Conform datelor Eurostat, numărul persoanelor în vârstă de 65 de ani și peste se estimează că va fi aproape dublu în următorii 50 de ani (de la 87 de milioane în 2010 la 152,7 milioane în 2060)
. Aceste date vor avea consecințe legate de pregătirea şi competențele viitoare ale cadrelor din domeniul sănătăţii. Aceste schimbări demografice vor avea consecințe asupra modului în care sistemele de sănătate vor răspunde nevoilor pacienţilor. Numărul tot mai mare de persoane în vârstă cu mai multe afectiuni cronice va necesita tratamente noi şi noi modele de livrare a îngrijirii medicale, noi schimbări în calificarea cadrelor din sănătate și noi moduri de lucru ale profesioniştilor din domeniul sănătăţii. 


În acest context, în prezent, se constată că numărul de cadre medicale scade, majoritatea statelor membre confruntându-se cu lipsa critică a forţei de muncă - în anumite profesii sănătate și specializări medicale sau zone geografice. 


Datele pe care s-a bazat elaborarea Planului de Acţiune arătau că numărul celor pensionaţi în domeniul sănătăţii a crescut, astfel încât s-a produs o scădere drastică a forței de muncă de sănătate la nivelul UE. În 2009, aproximativ 30% din totalul medicilor din UE au avut vârste de peste 55 de ani, iar până în anul 2020, se așteaptă ca mai mult de 60 000 de medici să se pensioneze anual (3,2% din totalul medicilor europeni). Pe baza datelor colectate de către unele state membre, vârsta medie a asistentelor medicale angajate astăzi este între 41-45 de ani
, fiind dificultăți în a recruta și menține personalul medical. Acest val al pensionării nu pare a fi compensat de un număr suficient de noi profesioniști. 


Datele acelei perioade arătau că în Italia, în anul 2010, s-au pensionat 13 400 de asistente medicale, dar numai 8500 de asistente medicale absolviseră cursurile în perioada 2008-2009. Germania se confrunta cu dificultăți serioase în formarea unui număr suficient de absolvenți, Slovacia avea un număr insuficient de  asistente medicale, moaşe, fizioterapeuţi, asistenți și paramedici, lipsa de personal fiind şi în domeniul radiologic.  Ungaria se confrunta cu blocaje grave cauzate de reducerea formării pentru asistenţa medicala. În România, Franța, Ungaria și Austria erau raportate locuri neocupate în anumite domenii de specialitate
. 


Prognoza pentru asistente medicale (RN4Cast) confirma că, cele douăsprezece țări europene studiate se confruntau cu probleme de lipsă a forţei de muncă și nemulțumiri din cauza condițiilor de lucru. Multe asistente medicale europene raportau că intenționau să părăsească pozițiile lor din spitale, de la 19% în Țările de Jos la 49% în Finlanda și Grecia
. 


Comisia a estimat un deficit potenţial de circa 1 milion de lucrători în asistenţa medicală, pana în anul 2020 acesta ridicându-se la 2 milioane, luând în considerare îngrijirea pe termen lung și profesiile auxiliare. Aceasta însemna că aproximativ 15% din totalul de îngrijire nu va fi acoperit, comparativ cu anul 2010. 

Multe state membre se confruntă, de asemenea, cu provocarea legată de penuria forţei de muncă cauzate de o distribuţie inegală a cadrelor medicale în ţara lor, ridicând îngrijorări serioase asupra aplicabilităţii normelor din domeniul medical în anumite regiuni.

O preocupare a instituţiilor europene a fost identificarea cauzelor acestor situaţii critice. Cercetările confirmaseră că salariile mici, dar de asemenea, factori nefinanciari, cum ar fi prelungirea timpului de lucru, stresul sau echilibru între viața profesională dificilă constituie motive pentru ca lucratorii din asistenta medicala să părăsească acest sector. Problema echilibrului între viața profesională şi familie era de asemenea relevantă, întrucât, în sectorul de sănătate participarea femeilor era semnificativă și în continuă creștere. În general, în anul 2010 erau peste 13,1 milioane de femei care lucrau în sectorul de sănătate, ceea ce reprezenta mai mult de trei sferturi din forța de muncă din UE
. Cu toate acestea, această feminizarea crescândă a forței de muncă în asistența medicală nu fusese reflectată în mod adecvat în măsurile de îmbunătățire a concilierii vieții profesionale cu cea privată. 

În plus, studiul sesiza că, deși nivelurile de calificare erau relativ ridicate și condițiile de lucru erau dificile (muncă de noapte și munca în schimburi), nivelurile de salarizare în sectorul de sănătate și servicii sociale erau mai mici decât în ​​alte sectoare ale economiei
. Condițiile de muncă și nivelul salariilor au fost afectate pe termen lung de criza economică actuală, iar datele recente arătau că reducerea cheltuielilor publice în sănătate afectaseră profund recrutarea și păstrarea personalului, în special a asistentelor medicale. Constrângerile bugetare reprezentau, prin urmare, o problemă esențială care trebuia abordată de factorii de decizie din fiecare stat membru.


Planul de Acţiune urmărea să sprijine ţările UE să colaboreze pentru a face față provocărilor actuale și pentru a stimula ocuparea forței de muncă prin măsuri precum: 

• îmbunătăţirea planificării forţei de muncă în domeniul sănătăţii şi activităţii de prognozare;
• anticiparea nevoilor viitoare de competențe în domeniu;
• îmbunătăţirea recrutării şi menţinerii profesioniştilor din domeniul sănătăţii;
• reducerea efectelor negative ale migraţiei forţei de muncă asupra sistemelor de sănătate.

Evoluţia actuală a migraţiei forţei de muncă din domeniul sănătăţii a pus în evidenţă necesitatea elaborării unor strategii naţionale de aplicare a politicilor de recrutare şi păstrare a forţei de muncă din domeniul sănătăţii. 


Amploarea şi tendinţele fenomenului mobilităţii forţei de muncă în domeniul sănătăţii au fost studiate atent în ultimele decenii
, întrucât el a avut efecte importante la nivelul sistemelor naţionale de sănătate şi la nivel comunitar. Principalele probleme studiate au fost legate de: impactul extinderii UE, motivaţiile mobilităţii forţei de muncă din domeniul sănătăţii, efectele asupra performanţei sistemelor de sănătate naţionale, opţiunile politice de gestionare a efectelor negative ale acestui fenomen.


Recunoscând dimensiunea europeană a provocărilor din domeniul migraţiei forţei de muncă din domeniul sănătăţii, statele membre UE au recunoscut valoarea cooperării europene pentru combaterea deficitului de forță de muncă de sănătate din UE. La solicitarea acestora, Comisia Europeană a elaborat studii
 în vederea luării unor măsuri concrete în următoarele domenii: nevoile de forță de muncă și îmbunătățirea metodologiilor de prognoză în planificarea forței de muncă; anticiparea nevoilor viitoare în profesiile din domeniul sanatatii; schimbul de bune practici privind strategii eficiente de recrutare și retenție a profesionistilor din domeniul sănătăţii Aceste domenii de acțiune au reflectat concluziile consultării publice a Comisiei din anul 2010 cu privire la forța de muncă europeană prezentată în Cartea Verde referitoare la forţa de muncă din domeniul sănătăţii
 (Green Paper European Workforce for Health), elaborată în anul 2008. 


Din anul 2012 a fost luată decizia implementării unui plan de măsuri
 care va crea un parteneriat între statele membre și organizațiile profesionale pentru a împărtăși bune practici și de a dezvolta metodologii privind prognozarea forței de muncă în sănătate, nevoile de calificare, metodele de planificare a forței de muncă,  îmbunătățirea accesului la bazele de date la nivel UE referitoare la tendințele mobilităţii și migrației cadrelor medicale. 


Pentru a ajuta statele membre cu scenarii de prognoză privind nevoile viitoare de formare pentru profesioniștii din domeniul sănătății, instituţiile europene au elaborat studii, în colaborare cu OECD şi alte instituţii internaţionale. 


Proiectul de cercetare al Uniunii Europene privind mobilitatea profesională în domeniul  sănătăţii şi sistemele de sănătate (Health Professional Mobility and Health Systems (PROMeTHEUS)21)
, publicat în anul 2011, a evaluat date din 17 țări europene, concluzionând că se manifestă o lipsă a cadrelor medicale în zonele rurale şi slab populate (de exemplu, în Danemarca, Finlanda, Franța, Germania, România), un surplus de medici în unele zone urbane, în special în Germania, un surplus de asistente medicale în Belgia. În plus, s-a constatat că numărul medicilor specialişti crește mult mai rapid decât cel al medicilor generalişti
. Această tendință ridică îngrijorări cu privire la accesul la îngrijire medicală pentru anumite grupuri de populație. Multe țări sunt, prin urmare, în căutarea de a îmbunătăți atractivitatea generală către aceste profesii, precum și de a dezvolta noi roluri ale furnizorilor de asistenţă medicală.

Studiile referitoare la mobilitatea forţei de muncă din sănătate au îmbunătățit înțelegerea fenomenului complex al migrației internaționale a lucrătorilor în domeniul sănătății, mai ales migrația în, spre și dinspre UE. 

În ceea ce privește mobilitatea cadrelor medicale în cadrul UE, cercetarea PROMETHEUS, ca şi studiile anterioare realizate la nivel european (MoHPRof)
, au concluzionat că în mișcările transfrontaliere, se manifestă o asimetrie între est-vest, în ceea ce priveşte medicii, asistentele medicale și medicii stomatologi. Pe baza datelor disponibile, ieșirile au depășit rareori 3% din forța de muncă internă, deși, în unele țări, s-au manifestat deficite grave la anumite categorii de medici specialişti. 
Referitor la efectele mobilităţii forţei de muncă s-a putut constata că iniţial amploarea fenomenului a fost mai mică decât s-a aşteptat, dar, după extinderile UE  din 2004 şi 2007, ieşirile forţei de muncă din sănătate au fost mari în ţările nou intrate în UE (mai ales în Slovacia, Estonia, Ungaria, România). Motivaţia acestei mobilităţi accentuate a fost în principal salarială, apoi cea legată de condiţiile de lucru, de nevoia de educaţie şi oportunităţile carierei profesionale. În timpul crizei, tăierile salariale decise în aceste state au determinat creşterea nivelului emigraţiei. În unele state, a avut loc un proces masiv de plecare a forţei de muncă din sănătate din zonele rurale, aşa cum a fost în România; din Polonia au plecat medici specialişti, cadre specializate în urgenţă şi anestezişti; din Ungaria, Estonia, Lituania au plecat în principal medici specialişti. 


În acest context foarte amplu şi dinamic, în majoritatea statelor UE s-a impus necesitatea planificării forţei de muncă din domeniul sănătăţii, conform numerus clausus. 

Conform Planului de Acţiune statele membre UE trebuie să îşi intensifice eforturile pentru a atrage şi recruta tineri în profesiile din domeniul sănătăţii. În plus, se recomandă desfăşurarea unor campanii de revenire în activitate a unor lucrători în vârstă, cu experienţă în sectorul de sănătate. 


Studiul sublinia că UE se confruntă cu concurența altor țări non-UE, lucrători din domeniul sanatatii migrând în Statele Unite, Australia, Noua Zeelandă și Canada, precum și cu fluxurile de medici străini cu permise pe termen lung, care au crescut semnificativ (de ex. în Elveţia, între 2001 și 2008, s-a înregistrat un flux de cadre medicale de + 70%, în principal din Germania)
. 

Modelele naționale ale fluxurilor migrației medicilor care provin din afara UE variază foarte mult: în unele state membre, precum Austria, Belgia, Danemarca, Germania, Țările de Jos și Polonia aproape 30% din totalul medicilor migranți provin din afara UE. Această cifră se ridică la 60% în Franța, Italia și la 80% în Irlanda și marea Britanie
. Pentru a atenua efectele negative ale migrației asupra sistemelor de sănătate care au devenit fragile, statele membre s-au angajat să respecte Codul global cu privire la recrutarea internațională a personalului medical al OMS. 

Studiile realizate pe parcursul mai multor decenii au pus în evidenţă manifestarea mai multor tipuri de mobilitate a forţei de muncă din domeniul sănătăţii: stabilire permanentă, temporară în vederea perfecţionării, activităţi specifice în timpul weekend-ului, practici de reciprocitate, tranzit, legături zilnice, acorduri temporare de câteva luni, acorduri mutuale etc. 


 Marele flux al plecării profesioniştilor din domeniul sănătăţii (numit adesea "exodul creierelor") a provocat dezbateri politice privind impactul asupra sistemelor de sănătate în anumite state membre, subliniindu-se nevoia obţinerii unor date exacte, comparative privind mobilitatea și fluxurile migraţiei în UE, cu scopul de a asigura o forţă de muncă viabilă, sustenabilă, în domeniul sănătăţii.

La nivelul Uniunii Europene este necesară elaborarea unor prognoze referitoare la evoluţia forţei de muncă în domeniul sănătăţii, dezvoltarea planificării integrate a forţei de muncă din sănătate, luând în considerare o serie de factori: vârsta, sexul, numărul, specializările și distribuția lucrătorilor în domeniul sănătăţii, aptitudinile și competențele, practicile de lucru. Aceste date şi prognoze urmau să stea la baza luării unor decizii politice și a realizării unor investiții în educația, formarea și recrutarea lucrătorilor din domeniul asistenţei medicale. Acestea au drept scop stabilirea unui raport optim între cerere și ofertă, oferind perspective de angajare pe termen lung pentru lucrătorii din sănătate.  

La nivel european, a fost lansată Initiaţiva Health Workers for All and All for Health Workers, un parteneriat care reunește actorii societății civile din opt state membre ale UE (Belgia, Germania, Italia, Olanda, Polonia, România, Spania și Regatul Unit) și este sprijinit de Comisia Europeană. În cadrul acestui program se realizeză alinierea cu prevederile OMS, se stabilesc instrumentele pentru elaborarea unor politici adecvate. În cadrul acestui program se împărtăşesc practici diverse (prin ateliere de lucru la nivel național, implicarea organelor reprezentative ale lucrătorilor medicali, prin angajamentul Parlamentului European, precum și prin mobilizarea pentru deţinerea unei forțe de muncă în sănătate durabile. Având în vedere că în anul 2012 Comisia Europeană estima un deficit de un milion de cadre medicale calificate, până în 2020, Inițiativa intenționa, de asemenea, să dezvolte un dialog la nivelul UE, pe baza Planului de acțiune, propus de Comisia Europeană. În mod special, se urmărea monitorizarea modului în care statele membre pot prevedea deficite viitoare ale lucrătorilor medicali la nivel naţional,  implicând peste 30 de parteneri guvernamentali și neguvernamentali din Europa care participă la respectarea prevederilor Codului OMS referitor la colectarea informațiilor şi schiburilor de date. 

Demn de semnalat este faptul că, în paralel, se realizează monitorizarea utilizării Cardului Albastru European, care a fost adoptat de majoritatea statelor membre UE, fiind conceput pentru a permite mobilitatea  profesioniştilor, oferindu-le acces preferențial la ședere și muncă. Directiva referitoare la Blue Card a UE
 permite statelor membre să respingă cererile pentru a asigura recrutarea etică din țări care suferă de o lipsă de muncitori calificați în domeniul sănătății. Studiile arată că statele membre - care pot alege să utilizeze această posibilitate - nu asociază întotdeauna utilizarea cardului albastru cu o analiză a impactului recrutării asupra situaţiei țărilor de origine. Problema esenţială este aşadar legată de capacitatea statelor membre de a asigura o forță de muncă în sănătate durabilă, legată, la rândul ei, de cheltuielile pentru sănătate făcute de statul respectiv, de capacitatea acestuia de a gestiona resursele umane din acest sector, de reformele realizate în acord cu noile provocări. 


La nivel european, o altă provocare majoră este anticiparea aptitudinilor necesare pentru profesiile din domeniul sănătăţii, anticiparea competențelor viitoare pentru a satisface noile cerințe în domeniu. Statele membre trebuind să acționeze rapid pentru a evita inadecvarea competențelor și lacunele din sectorul asistenței medicale, pentru a asigura profesioniştii de mâine din domeniul sănătăţii. 

Deşi autoritățile naționale de sănătate răspund în moduri specifice la provocarea de a oferi asistență medicală de înaltă calitate, la nivelul UE, există totuși tendințe comune. În majoritatea statelor membre UE, schimbările modului şi mediului de lucru al cadrelor medicale au dus la elaborarea unor modele integrate de îngrijire medicală, la modele noi de livrare a serviciilor medicale, făcându-se deplasarea de la îngrijirea în spitale la îngrijirea primară, mai aproape de domiciliu, mai ales pentru pacienții vârstnici cu mai multe afecţiuni cronice. Acestea au necesitat calificări combinate și noi modalități de lucru în cadrul unor echipe interdisciplinare. Introducerea noilor tehnologii, a noi aparate medicale și a unor tehnici noi de diagnosticare, au implicat cunoştiinţe tehnice noi, în plus față de cunoștinţele clinice. Extinderea sistemelor e-sănătate, care permit servicii de diagnostic la distanţă, conduc la noi metode de lucru şi la o nouă combinaţie între competenţe, inclusiv tehnice şi e-skills. Extinderea telemedicinei va necesita medici capabili a lucra într-un nou mediu tehnologic. Funcţionarea sistemelor e-sănătate care realizează telemonitorizarea sau teleradiologia va schimba tipul de muncă şi va deschide noi oportunităţi pentru angajarea forţei de muncă în domeniu, inclusiv nevoia de specialişti în domeniul IT. Pentru reducerea decalajului dintre educaţie şi ocuparea forţei de muncă, se monitorizează competenţele în sectorul asistenţei medicale la nivelul UE şi s-au aplicat noi programe de predare şi training profesional
.
II. ASPECTE PRIVIND MIGRAŢIA PERSONALULUI MEDICAL ÎN STATE MEMBRE UE
Consideraţii generale 


Studiile referitoare la migrarea forţei de muncă în domeniul sănătăţii relevă necesitatea elaborării unor strategii naţionale de gestionare a provocărilor din acest domeniu care să includă
: 


1. Păstrarea forţei de muncă din domeniul sănătăţii prin schimbarea condiţiilor şi mediului de lucru, prin majorări salariale, prin îmbunătăţirea infrastructurii şi tehnologiei, prin optimizarea specializărilor necesare şi creşterea efectivelor de lucrători străini.


2. Planificarea în avans a forţei de muncă din domeniul sănătăţii ca număr şi specializări, formare, recrutare, motivare, condiţii şi mediu de lucru, având la bază o sursă de date, metodologii specifice de planificare şi politici specifice aplicate (din sectorul public şi privat ca în Finlanda; a unor modele specifice ca în Estonia,Belgia, Marea Britanie)


3. Îmbunătăţirea şi actualizarea bazelor de date, a evidenţei cadrelor din sectorul sănătăţii şi asistenţei sociale, a intrărilor şi ieşirilor  cadrelor, modalităţi de înregistrare a datelor, a recrutărilor şi cadrelor aflate în formare şi a necesarului de cadre în viitor.


4. Aplicarea Cadrului internaţional de desfăşurare a  mobilităţii forţei de muncă din domeniul sănătăţii: monitorizarea aplicării, elaborarea unor sancţiuni pentru încălcare , a acordurilor bilaterale şi  a problemelor legate de recunoaşterea diplomelor şi calificărilor, luarea unor măsuri de excludere a recrutării din unele state, monitorizarea colaborărilor internaţionale, schimburilor de experienţă, specializări a cadrelor etc.


5. Elaborarea reglementărilor necesare pentru aplicarea strategiilor naţionale.


6. Evaluarea periodică a strategiilor aplicate şi elaborarea unor politici noi.


La nivelul Uniunii a fost elaborat un Handbook al planificării în domeniul sănătăţii
care a reunit practici variate, eficiente din diferite state membre. 


De asemenea, s-a înfiinţat un Consiliu pentru competenţe în domeniul asistenţei medicale (EU skills Council in the area of nursing and care)
 care revizuieşte periodic profilurile de competenţă, inclusiv în domeniul expertizei şi gestionării bazelor de date
. Tot la nivel european, Acţiunea comună a statelor membre (EU Joint Action with Member States on Health Workforce), lansată în aprilie 2013, s-a centrat pe nevoile de forţă de muncă, pe metodologiile de planificare şi anticipare a provocărilor viitoare în profesiile medicale, pe împărtăşirea bunelor practici în domeniu.  


Organizaţia Mondială a Sănătăţii a elaborat numeroase documente referitoare la caracteristicile şi amploarea migraţiei forţei de muncă din sănătate, a sprijinit cercetările în domeniu,  cu scopul de a găsi unele soluţii pentru gestionarea acestor provocări
. 

În recomandările OMS
 se precizează că primul demers în elaborarea strategiilor aplicării politicilor este determinarea situaţiei resurselor umane în sectorul sănătăţii prin stabilirea  numărului efectivelor cadrelor care lucrează în sănătate, repartitia lor pe zone geografice, pe categorii de vârste, performanta lor, date referitoare la unele probleme transversale ale acestora (gradul de atractivitate al profesiilor, cariera, motivaţia etc). Ulterior, se vor stabili priorităţile, ordinea de prioritate a politicilor, principalele instrumente ale realizării politicilor (financiare, cele legate de educaţie, de managent,etc).  

Elaborarea unor politici explicite şi bine concepute referitoare la resursele umane din sănătate constituie un mecanism important prin care guvernele statelor pot îmbunătăţi performanţa sistemelor de sănătate. Politica în domeniul resurselor umane va prezenta liniile directoare generale: examinarea situaţiei actuale reale, din punctul de vedere al indicilor de referinţă, şi elaborarea unui ghid de punere în aplicare a politicilor. Polica resurselor umane în domeniul sănătăţii poate influenţa resursele umane din punctul de vedere al nivelului densitatii lor, adică a numărului agenţilor de sănătate pe diferite categorii profesionale, administrative şi auxiliare; repartiţia şi compoziţia acestora, respectiv repartiţia intra-naţională, pe regiuni, pe categorii de competenţă, distribuţia intra-organizaţională; performanţa, adică descrierea operaţiilor efectuate şi calitatea lor. Strategia va prezenta aşadar categorii şi indicatori, în raport cu normele şi indicii de referinţă internaţionali şi zonali, va indica, pe scurt, eventualele efecte ale aplicării politicilor de intervenţie incluse în strategie, pe diferite nivele, precum si criteriile evaluării strategiei. Nu există strategii ideale, unice de aplicare la nivelul statelor, ci valoarea lor depinde de particularităţile sistemelor de sănătate, de evoluţia acestora, de calitatea datelor disponibile şi de evaluarea lor. Un element esenţial al strategiilor a fost luarea în considerare a unor factori specifici cum ar fi caracteristicile pieței forței de muncă, noile cerințe de expertiză, competențele în schimbare pentru utilizarea noilor tehnologii, preocuparea pentru distribuția geografică și demografică a resurselor umane din sănătate. 


În ultimii ani, migraţia forţei de muncă în domeniul sănătăţii a pus probleme deosebite statelor membre UE care au integrat în politicile naţionale de sănătate politici specifice de recrutare şi păstrare a forţei de muncă. Aceste politici au fost integrate în strategii în care s-au stabilit priorităţile, domeniile de intervenţie, modalităţile de finanţare şi de control guvernamental. În multe state europene, reforma sectorului sănătăţii din anii `90, s-a axat mai ales pe schimbările structurale, pe cele ale costurilor, pe introducerea mecanismelor de piaţă şi pe problema protecţiei consumatorului, dar mai putin pe aspectele legate de managementul resurselor umane
. În domeniul sănătăţii, managementul resurselor umane are particularităţi specifice,  multe dintre măsurile de performanţă organizațională în domeniul sănătății fiind unice, prin indicatori specifici sectorului. 


Ultimul raport referitor la politicilor de recrutare şi păstrare a forţei de muncă în domeniul sănătăţii (supranumite politicile R & R) din 6 iulie 2015
 oferă o imagine de asamblu asupra politicilor aplicate în opt state din Europa, urmărind rolul diferiţilor actori, elementele care facilitează aceste politici dar şi ariile politice şi organizaţionale, apărute în cadrul acestui proces. Studiul prezintă bune practici ale unor sisteme eficiente și durabile de sănătate în UE, în ceea ce priveşte recrutarea şi mentinerea forţei de muncă în sănătate, astfel încât cetăţenii să aibă acces la asistență medicală de înaltă calitate, la o forță de muncă bine calificată. Cercetarea a relevat importanţa aplicării acestor politici de recrutare şi păstrare a forţei de muncă pentru ţările sursă şi ţările de destinaţiei ale mobilităţii forţei de muncă din sănătate, întrucât ele contribuie la  sustenabilitatea sistemelor naţionale de sănătate.


În acest studiu au fost identificate şi analizate strategii diferite, eficiente, pentru recrutarea și menținerea cadrelor medicale, cu scopul de a servi drept sursă de inspirație pentru elaborarea unor strategii de organizare și politici de resurse umane în alte state membre din Europa.


Multe țări din UE au semnalat dificultăți în ​​acest domeniu, cauzele fiind diverse, de la existenţa unor locuri de muncă neatractive, la managementul defectuos sau de lipsa oportunităților de promovare. Într-un număr de țări,  criza economică a crescut fluxul de cadre medicale, înregistrându-se aşa numitul "brain drain". În studiu se recunoaște faptul că recrutarea și păstrarea lucrătorilor în sistemul naţional de sănătate este o problemă imediată și urgentă, care trebuie să fie abordată de către factorii de decizie, managerii medicali și personalul medical. În studiul se identifică anumite tipuri de intervenţii de recrutare și reținere care ar putea ajuta guvernele şi organizaţiile din domeniul sănătăţii să atragă şi să păstreze  personalul medical din ţară, acestea incluzând oportunități de educație, stimulente financiare,  sprijin profesional și personal.


În studiu au fost selectate opt teme legate de întreg parcursul profesional al cadrelor din sănătate: atragerea tinerilor în sectorul de sănătate; atragerea și menținerea cadrelor pentru a consolida asistenţei medicale primare in zonele mai puţin deservite; oferirea unor oportunități de formare, educație și cercetare pentru o carieră de lungă durată; extinderea practicilor avansate; asigurarea unui mediu de lucru favorabil prin autonomia profesională şi participarea lucrătorilor; îmbunătăţirea relaţiei muncii cu viaţa de familie; asigurarea întoarcerii profesioniștilor din domeniul sănătății care au lucrat în străinătate; aplicarea unor măsuri legate de îmbătrânirea forței de muncă din sănătate. În aplicarea acestor tipuri de strategii esenţială a fost elaborarea unui plan de acțiune.


În Anexa 5 a cercetării au fost prezentate acţiuni de intervenţie în unele state membre UE, pe cele opt puncte menţionate anterior, incluse în strategii de aplicare a politicilor  de recrutare şi păstrare a forţei de muncă în domeniul sănătăţii:

- în ceea ce priveşte atragerea tinerilor în sectorul medical au fost prezentate acţiuni precum campania de recrutare Zorgambassadeur din Belgia; acţiunea din Marea Britanie intitulată  Healthcare Academy; campania de recrutare Ich Pflege, weil.. din Germania;  campania de recrutare Hvid Zone, din Danemarca şi campania Zorgtrailer din Olanda.

- referitor la atragerea şi păstrarea forţei de muncă în domeniul sănătăţii au fost prezentat pachetul de măsuri din Franţa (Pacte Territoire-Santé ); acţiunea Rural Clinical School din Australia; sistemul de compensaţii financiare din Bulgaria; acţiunea Beginner’s allowance for young doctors din Estonia; programul Resident scholarship din Ungaria; proiectul norvegian Finnmark, rural intern support; proiectul de stimulare financiară din România.  
- în ceea ce priveşte măsurile legate de formare, educaţie şi cercetarea unor oportunităţi de formare pe tot parcursul vieţii au fost prezentate acţiuni tip Bridging courses experimentate de mai multe state europene; acţiunile de formare din Polonia, măsurile de stimulare a muncii autonome la domiciliu din Suedia; acţiunile Flying Start NHS, de obţinere a unor noi calificări din Marea Britanie. 

- în ceea ce priveste măsurile de atragere şi păstrare a asistentelor medicale şi pregătirea lor pentru asumarea de noi roluri profesionale au fost prezentate acţiunile finlandeze Huhtasuo Haltuun, acţiunile de pregătire a asistentelor specializate din Cehia.

- pentru crearea unui mediu favorabil de lucru, autonomie profesională şi participare a specialiştilor la decizii au fost selectate acţiunile de formare pentru muncă la domiciliu Buurtzorg din Olanda; proiectele Self-managing teams, We Care Teams din Belgia. 

- referitor la măsurile destinate a face mai atrăgătoare locurile de muncă din sănătate şi de îmbinare a vieţii profesionale cu cea de familie a fost prezentată iniţiativa creării unei grădiniţe în incinta spitalului universitar din Praga, a Kindergarten Thomayer Hospital tot din Praga, programul Spitalului universitar din Nottingham, Marea Britanie. 

- pentru reîntoarcerea cadrelor medicale plecate în străinătate, în studiu au fost prezentate acţiuni precum Return to Practice course de la Universitatea Northumbria din Marea Britanie, programul irlandez Return to Nursing Practice şi Return to Practice course de la Universitatea Teesside din Marea Britanie.

- pentru păstrarea în activitate a cadreleor medicale vârstnice în studiu a fost prezentat programul din Spania (Programmea de Atención Integral al Médico Enfermo /PAIME), politica manegerială din Germania Sozial-Holding der Stadt Mönchengladbach GmbH; măsurile de calificare IT din Italia; politica Life Stage and Senior Policy, din spitalul danez Aalborg. 


Studiul relevă faptul că politicile R & R desfăşurate în ultimii ani în statele membre UE au fost foarte diverse, iniţiate în acord cu contextul specific din fiecare ţară, cu  nevoile profesionale şi priorităţile sistemului naţional de sănătate. 

Politicile de intervenţie au implicat mai mulți actori, în configurații complexe. Cel mai adesea cooperarea a avut loc între nivelurile de politici naționale și regionale, între instituțiile medicale individuale, furnizorii de educație şi agențiile de forță de muncă. Un factor important a fost cooperare prin crearea parteneriatelor, pentru a obține sprijin financiar mai consistent.  


Cele mai multe politici de interventie nu au făcut parte dintr-un pachet coerent, ci au fost măsuri "izolate", altele au fost incluse într-un pachet mai amplu de măsuri, aşa cum au fost iniţiativele Pflegeoffensive Salzburg (Austria), Care Ambassador Campaign (Belgia) și Pacte Territoire-santé (Franţa). Toate aceste acţiuni au continuat unele din iniţiativele anterioare luate în statul respectiv.  


Aceste strategii au continuat iniţiative mai vechi în domeniu, menţionate în alte studii
 referitoare la recrutarea şi păstrarea unui nivel ridicat al calităţii forţei de muncă din sănătate. Dintre acestea se remarcau modalităţile de atragere a lucrătorilor temporari, precum modelul vizitelor în alte state a unor asistente medicale cu mare experienţă, intitulate Traveling Nurse Model, cu contracte de obicei de 13 săptămâni sau mai scurte, care pot fi întotdeauna reînnoite. Contractele includeau un salariu peste medie, cazare şi masă, acoperirea cheltuielilor de călătorie. O altă formă de intervenţie cu tradiţie este modelul voluntariatului utilizat pentru a atrage în sectorul sănătăţii lucrătorii temporari, dar şi mari specialişti, cadre didactice din domeniu; utilizarea creativă a tehnologiei, de exemplu, telemedicina care ar putea fi utilizate pentru a sprijini furnizorii de asistenţă medicală locală.  

Experienţa a arătat că principalele dificultăţi ale aplicării acestor acţiuni de intervenţie au fost legate de barierele juridice, de obținerea finanțării, de condițiile pieței forței de muncă, de evaluarea efectelor acestor politici. 

Experienţa arată că în realizarea acestor strategii au fost implicate instituţii publice și private, instituțiile de formare, ministerul finanțelor, ministerul educației, asociațiile profesionale, grupurile de pacienti, institutele de asigurări de sănătate, institute de sănătate publică, etc. Având în vedere provocările reprezentate de fluxurile de migrare ale forței de muncă în regiune, strategiile includ de asemenea colaborarea internațională și regională în domeniul sănătății, intervenții comune de gestionare, un sistem de informare şi planificare eficient. 

Un rol important a avut de asemenea elaborarea unor reglementări adecvate, dar şi monitorizarea permanentă a schimbărilor produse la nivelul efectivelor cadrelor din domeniul sănătăţii. În multe state europene au fost create registre de evidenţă a cadrelor medicale, platforme naţionale de informare cu schimbările produse la nivel local. În Croaţia de exemplu, a fost creat, încă din anul 1991, Registrul lucrătorilor medicali care înregistrează situaţia la zi a forţei de muncă din sănătate în toate specializările. 

BELGIA 

Conform opiniei cercetătorilor
, imigrarea medicilor, a asistentelor medicale şi a altor categorii de personal medical este un fenomen relativ recent în Belgia, el începând în jurul anului 2000 și fiind în creștere lentă, dar constantă. În anul 2012, cifrele arătau că dintr-un total de aproximativ 400 000 de persoane care lucrau în serviciul de sănătate, în jur de 18% din totalul medicilor și 4,4% din totalul asistentelor medicale erau de origine străină. În fiecare an, aproximativ  300-500 de medici și 250-880 asistente medicale intrau în țară. 
Pentru ambele profesii, aproximativ două treimi din acest personal erau din țări europene și 15% de origine africană. Doar 30% din medicii straini şi 15% din asistentele medicale născute în străinătate nu obținuseră gradul în Belgia. Conform unui raport al Parlamentului flamand, din anul 2011, unele experiențe de recrutare a personalului medical din Liban, Polonia, România și Tunisia, în spitale, cum ar fi Clinica Universitatea din Anvers şi Spitalul Europa de la Bruxelles, au fost abandonate din cauza dificultăţilor manifestate în integrarea lor, în special probleme lingvistice.

Serviciu public Federal al Sănătății a luat inițiativa desfăşurării și conducerii Acţiunii comune privind sănătatea planificarea forţei de muncă europene (“EU Joint Action on Health Workforce Planning”), cu scopul de a prognoza evoluția forței de muncă din sănătate la nivel european şi la nivel naţional, Belgia având în având în acest proiect în jur de 30 de parteneri europeni, asociați și 20 de colaboratori.  

În strategiile şi evaluările situaţiei resurselor umane din sănătate din Belgia realizate în anul 2012
, se prevedea o nevoie suplimentară de peste 60000 locuri de muncă în domeniul sănătății. Deşi unele studii indicau faptul că, teoretic, nu exista un deficit de asistente medicale, se manifesta un decalaj evident între numărul personalului medical calificat şi nevoi, din cauza procentului mare de cadre medicale femei, cu activitate mobilă, şi din cauza neintegrării cadrelor medicale autohtone. În partea francofonă a Belgiei doar 35-50% din asistentele absolvent practicau în anul 2012 profesia.


În Belgia, "numerus clausus" este de 1025 de medici instruiţi pe an ceea ce  oferă posibilități limitate de a înlocui forța de muncă în curs de pensionare cu o generație mai tânără. În perioada 2014-2020, acest număr ar trebui să fie ridicat la cel puțin 1150 pe an, pentru perioada 2020-2030, ea ar trebui să fie de1350 pe an, iar după anul 2040, el va coborî la1000 pe an, grupul mare de medici care a obținut gradele între 1975 și 1990 fiind înlocuiţi complet. O situație similară va fi cea a  asistentelor medicale. 


La nivel național, a fost lansată Inițiativa "Proiectul 600" “(Project 600) cu scopul de a compensa lipsa actuală de asistente medicale. Proiectul permitea asistenților medicali în vârstă să instruiască noile cadre, păstrând în acelaşi timp locurile lor de muncă şi salariile. 


Instituţiile belgiene responsabile considerau de asemenea că vor fi necesare soluţii creative pentru a atrage mai mulți tineri în serviciul de sănătate și de a păstra personalul activ pe piață. Platforma belgiană de colaborare a actorilor implicaţi în acest demers, intitulată “Be-cause Health”, includea reprezentanți ai Ministerului Sănătății, ai Ministerului Cooperării Internaționale, universități, ONG-uri medicale şi cu alt profil. Ele se axau pe studierea migrației personalului medical la nivel mondial și pe implementarea Codului OMS. În noiembrie 2012, platforma a prezentat o Cartă privind recrutarea și sprijinul pentru dezvoltarea resurselor umane pentru sănătate în țările partenere. În Belgia, elaborarea Cartei a determinat actorii publici și privați să conștientizeze nevoia colaborării cu comunitățile din diaspora și cu universitățile,  pentru a valorifica și împărtăși experiențele în acest domeniu. Această Cartă a fost semnată de 19 de organizații din Belgia, cu sprijinul de la ministerele de sănătate și de cooperare și Organizația Internațională pentru Migrație. Carta a fost trimisă către Ministerul Sănătății, cu cererea de a deschide şi alte inițiative similare în diferite servicii.  



Grupul a subliniat necesitatea creșterii sprijinului pentru dezvoltarea resurselor umane calificate pentru servicii de sănătate, la nivel național, evaluând valoarea lui în anii viitori. Studiul releva necesitatea ca, pentru a elimina consecințele negative ale exodului de creiere, să fie consolidată motivația profesională, prin acordarea unor activităţi de formare și unor compensații financiare. 

DANEMARCA

▪ De la începutul anilor 2000, regiunile au avut o politică activă de recrutare a personalului medical din străinătate. Din cei 1200 de medici înregistraţi în anul 2009, 353 îşi completaseră studiile medicale în străinătate (108 în ţările nordice). În acelaşi an, s-au acordat permise de muncă unui număr de 423 de asistenţi străini (16% din numărul total de asistenţi nou recrutaţi în anul 2009). 

▪ Politica etapei de viaţă (« Life stage policy »), măsură aplicată în regiunea Iutlanda de Nord, în cadrul Spitalului universitar din Aalborg, în octombrie 2008,  combină elemente de regularizare a personalului, de formare şi perfecţionare profesională adaptate diferitelor etape din viaţa profesională a angajaţilor. 
« Life stage policy » este o politică generală care nu se adresează unui grup profesional specific, ci se aplică la nivelul unor instituţii individuale. A fost introdusă de autorităţile regionale pentru a se asigura că organizaţiile acţionează în funcţie de necesităţile oamenilor aflaţi în diferite etape de viaţă. Astfel, la Spitalul universitar Aalborg, politica se aplică personalului care a depăşit o anumită vârstă.   
Obiectivele acestei politici vizează sprijinirea angajaţilor în toate etapele de viaţă:

- crearea de locuri de muncă atractive, motivante care să determine stabilitatea în muncă a angajaţilor;

- realizarea unui echilibru corespunzător între activitatea profesională şi activităţile de recreere;

- asigurarea unei activităţi profesionale flexibile, precum şi a unui dialog deschis între angajaţi şi angajatori;

- asigurarea unui transfer gradual al experienţei şi cunoştinţelor între angajaţii tineri şi maturi
.
▪ Campania “Zona albă”, care s-a desfăşurat în perioada 2009-2011, a avut ca obiectiv declarat “sporirea cu 44% a numărului de persoane care participă la cursuri de formare pentru asistenţi medicali, radioterapişti şi laboranţi în domeniul tehnologiei medicale”. 
Grupul ţintă al campaniei destinate recrutării de personal l-au constituit studenţii cu vârsta cuprinsă între 17 şi 25 de ani.  

Nivelul de intervenţie : naţional şi regional.
Cadrul organizaţional : campania a fost condusă de un consorţiu format din Ministerul Educaţiei, Ministerul Sănătăţii, regiuni şi municipalităţi din Danemarca, organizaţii profesionale şi colegii universitare.

Finanţare : toate părţile care au participat la campanie au asigurat o parte din finanţare. Valoarea contribuţiei financiare a fost direct proporţională cu numărul angajaţilor fiecărei instituţii/organizaţii.

FRANŢA

În Franţa se află în dezbatere o nouă reformă a sistemului de sănătate, cu scopul de a-l moderniza şi de a-l adapta noilor provocări naţionale şi internaţionale manifestate în acest domeniu, inclusiv migraţia cadrelor medicale.
 În cadrul Ministerului sănătăţii francez funcţionează Direcţia pentru resursele umane
 care are birouri specializate pe principalele probleme legate de evoluţia acestora. Una dintre marile probleme ale sistemului de sănătate francez a fost aceea a repartizării inegale a cadrelor medicale pe întreg teritoriul Republicii, existând zone în care accesul populaţiei la sănătate era deficitar. În acest context a fost lansat, în anul 2012, Pactul teritoriu/sănătate
, cu scopul de a elimina ceea ce în mod metaforic s-a numit zonele de deşert medical. 


Prioritatea guvernului francez a fost asigurarea accessului tuturor francezilor la îngrijire medicala de calitate, pe intreg teritoriu francez, având în vedere că evaluările arătau că 2 milione de francezi nu beneficiau de servicii medicale adecvate. Un alt obiectiv a fost atragerea tinerilor medici în centrele noi ce urmau a fi înfiinţate  prin acest proiect, precum şi formarea acestora în acest sens.

Pactul lansat de ministrul pentru afaceri sociale şi sănătate, Marisol Touraine, avea aşadar trei obiective majore, conţinea 12 angajamente concrete avînd comun principiul egalităţii accesului la sănătate şi cel al atragerii forţei de muncă tinere în zonele deficitare.   

În anul 2014 a fost realizat bilanţul realizării acestui proiect. Angajamentele vizau: 
1. un stagiu de medicină generală pentru toţi studenţii la medicină; 
2. 1500 contracte de angajare în serviciul public semnate până în anul 2017;

3. trimiterea a 200 practicieni teritoriali de medicină generală în zonele afectate de lipsa serviciilor medicale; 
4. un referent de instalare unic în fiecare regiune; 
5. dezvoltarea muncii de echipă; 
6. apropierea caselor de sănătate de universităţi; 
7. dezvoltarea telemedicinei; 
8. accelerarea transferului competenţelor; 
9. garantarea accesului la asistenţă de urgenţă în cel mult 30 minute, până în anul 2015; 
10. facilitarea activităţii personalului din spitale să desfăşoare activitate ambulatorie; 
11. adaptarea spitalelor de proximitate la nevoile teritoriale; 
12. consolidarea Centrelor de sănătate. 
Sprijinul financiar a fost asigurat la nivel guvernamental, prin modificări aduse legii finanţării securităţii sociale, şi cu contribuţia Agenţiilor regionale de sănătate care au semnat contracte cu practicienii teritoriali de medicină generală şi cu cei din sistemul de urgenţă SAMU. Universităţile au fost implicate în pregătirea şi formarea cadrelor. Numeroşi aleşi locali s-au implicat în desfăşurarea proiectului asigurând o parte a remunerării echipelor de lucru. Dezvoltarea telemedicinei şi transferul de competenţe a beneficiat de facilităţi fiscale acordate prinprevederi ale Codului fiscal, modificat în acest sens. 


Bilanţul arată că în anul 2013 au fost încheiate 180 contracte PTMG, iar în anul 2014 cu 200 mai mult, fiind prognozat ca în anul 2017 să fie semnate 1500 contracte de angajare. Au fost de asemenea acordate stagiarilor primele de responsabilitate prevăzute prin Pact, instalarea în regiuni fiind favorizată prin acordarea unei burse de de 1 200 €/ pe lună. În prezent, noii angajaţi în regiuni au devenit cei care îi instruiesc pe studenţi. Cadrelor medicale le-a fost oferită o protecţie socială sporită, mai ales în ceea ce priveşte concediile de boală şi de maternitate, completări ale remuneraţiei, ajungându-se la un nivel mediu net de 3640€ pe lună. Medicii s-au angajat la rândul lor să respecte aplicarea tarifelor rambursate de Casele de sănătate regionale. La nivel regional au fost luate măsuri de facilitatre a instalării prin crearea unui ghişeu unic regional, asigurarea unor servicii on-line de trimitere a documentelor sau a unor interlocutori speciali instruiţi. Stagiile au fost foarte variate, în acord cu nevoile solicitanţilor, fiind folosită în acest scop platforma online interregională a profesioniştilor din sănătate (PAPS), pagina de facebook, etc.


Prin realizarea acestui Pact au fost creat un număr dublu de Case de sănătate maisons de santé, 174 în anul 2012 şi 370 în anul 2013, urmând ca în anul 2014 să fie deschise alte 600 noi structuri de acest fel. În prezent funcţionează 750 structuri cu activitate colectivă, 370 case pluriprofesionale, 380 de centre polivalente. Unele dintre ele sunt centre de promovare a inovaţiei şi cercetării precum cele din Rhône-Alpes, în Bretagne unde s-a  lansat proiectul de prevenire a riscurilor în sănătate, cooperarea între centre din diferite state europene. Trei regiuni au preluat înfiinţarea şi funcţionarea unor sisteme de medicină de urgenţă care au preluat până în prezent peste 1500 apeluri. 

ITALIA


În ultimii ani, studiile
 arătau că în Italia serviciile de sănătate sunt puternic afectate de constrângerile bugetare cauzate de criza financiară, ţara riscând să devină treptat un exportator de profesionişti din domeniul sănătăţii. Demn de remarcat este faptul că Italia se număra printre primele țări din lume în ceea ce priveşte densitatea medicilor, având mai mulţi medici pe cap de locuitor decât în ​​majoritatea celorlalte țări OCDE. 

În conformitate cu datele Ministerului Sănătății italian numărul asistentelor medicale era în anul 2013 în jur de 391 000 de asistente medicale, aproape la paritate cu rata medie OCDE de 2,5. Organizația profesională italiană a asistentelor medicale-IPAVSI a calculat că sistemul de sănătate are nevoie de mai multe 71 000 asistente medicale, pentru a face faţă în mod acceptabil nevoilor populaţiei. Se prognozează ca deficitul să se extindă în fiecare an, urmând ca 17 000 de asistente medicale să se pensioneze, numai 8000 fiind posibil a fi recrutate în viitor. Un semnal îngrijorător a fost planificarea reducerii "numerus clausus" pentru asistente medicale, stabilit la Conferința națională a regiunilor. Această reducere este legată de reducerile bugetelor naționale și regionale pentru sănătate și de creșterea șomajului în acest sector. Organizațiile profesionale au estimat că, pentru a asigura sustenabilitatea sistemului de sănătate italian, în anul universitar 2013-2014 ar fi fost necesară formarea a 21 399 posturi de asistente medicale. Din perspectiva angajatorilor, estimarea a fost mai mică, de 19 537 posturi (cu 19% mai mult decât în perioada 2012-2013). La Conferința Națională a universităţilor s-a afirmat că fondurile din 2013 permiteau formarea doar până la 16 119 posturi. Pe de altă parte, în ultimii cinci ani, numărul absolvenților şomeri s-a dublat, rata de ocupare între 2010 și 2011 scăzând cu 10%. 


În contextul manifestării lipsei de resurse financiare, umane și al insecurității, lucrătorii străini din domeniul sănătăţii, deja instruiţi, care au intrat în serviciul național de sănătate în ultimul deceniu, au reprezentat o resursă vitală pentru sistemul de sănătate italian: la sfârșitul anului 2010 existau 38 315 lucrători în sectorul de sănătate, 10,2% asistente, în unele regiuni asistentele străine instruite depășind 15% din numărul total. Conform datelor Ministerului sănătăţii
, aceste asistente contribuie semnificativ la acoperirea deficitul de formare și asigură furnizarea de servicii în sistemul de sănătate. Cu toate acestea, de la declanşarea crizei economice, interesul pentru noi lucratori străini în domeniul sănătăţii angajaţi în Italia a fost în scădere (în anul 2007 ponderea lor era de 35,3%, în 2012 scăzând la 15,3%). În același timp, au crescut indicii cererilor de certificate de atestare ale asistentelor medicale italiene, pentru a lucra în străinătate. 

Între martie și iunie 2012, un ONG internațional - AMREF care activează în Italia, împreună cu organizaţiile profesionale italiene relevante din sănătate (AMSI, CeSPI, IPASVI, FNOMCEO, OISG și SIMM) a promovat campania "Personale Sanitario per tutti", determinată de lipsa de lucrători în domeniul sănătăţii. Campania a lansat un manifest pentru consolidarea forţei de muncă în domeniul sănătăţii, conținând recomandări referitoare la obligația sistemului de sănătate italian de a pune în aplicare Codul OMS. Manifestul, împreună cu semnăturile a mai mult de 80 de organizații, a fost prezentat Ministerului Sănătății, Ministerului Afacerilor Interne, Ministerului Afacerilor Externe și autorităților de sănătate regionale (care sunt deținătorii reali ai bugetelor în sistemul descentralizat de sănătate din Italia)
. Evenimentul a determinat un dialog instituțional privind consolidarea forței de muncă din sănătate, în condiţiile manifestării fenomenului exodului de creiere în domeniul medical. Recent au fost iniţiate acţiuni
 pentru prelungirea activităţii angajaţilor din sănătate cu vârste de peste 50 de ani.

MAREA BRITANIE

▪ În Marea Britanie, recrutarea internaţională a personalului medical are o istorie îndelungată. Între anii 1990 şi 2000, numărul medicilor şi al asistentelor care au emigrat în Marea Britanie a crescut rapid, în condiţiile în care Ministerul Sănătăţii a folosit intens recrutarea internaţională activă pentru a completa deficitul de personal medical al Serviciului Naţional de Sănătate. 
După anul 2006, s-a înregistrat un declin al acestui fenomen, ca urmare a politicilor guvernamentale din domeniul imigraţiei, din ce în ce mai restrictive (recrutarea internaţională, acordarea permiselor de muncă şi înregistrarea profesională). Numărul angajaţilor din sectorul medical sanitar care au venit în Marea Britanie pe baza vizelor de muncă a scăzut, deşi o mare parte din declin a precedat criza economică. Dar, în perioada de recesiune, forţa de muncă din domeniul sănătăţii a rămas în ansamblu stabilă.

Odată cu reducerea eforturilor deliberate de recrutare şi cu înăsprirea condiţiilor privind acordarea vizei şi a celor referitoare la înregistrarea profesională, a crescut procentul medicilor şi al asistenţilor proveniţi din ţările din Spaţiul Economic European. Recent, s-a înregistrat creşterea considerabilă a numărului de imigranţi din statele profund afectate de criza economică. 

Măsurile guvernamentale de restricţionare a imigraţiei vizează îndeosebi persoanele cu calificări medicale inferioare (sub nivelul asistenţilor medicali şi al moaşelor); politicile nou introduse ar putea avea un impact semnificativ asupra reţinerii în ţară a asistenţilor medicali (străini), întrucât mulţi dintre aceştia nu vor mai îndeplini criteriile de eligibilitate pentru stabilirea permanentă pe teritoriul Marii Britanii. 
Industria serviciilor de îngrijire a sănătăţii a fost ferită de loviturile crizei economice sau de rata mare a şomajului (specifică altor profesii). Se aşteaptă ca în următorii ani, cererea pentru serviciile de îngrijire a sănătăţii să crească, deşi înăsprirea cadrului fiscal va determina o scădere substanţială a bugetului alocat Serviciului Naţional de Sănătate (ceea ce va antrena şi reducerea numărului de angajaţi din sectorul de sănătate). 

Intrucât sistemul de sănătate din Marea Britanie este finanţat din bugetul public, condiţiile economice şi fiscale vor avea un rol crucial în reculul migraţiei internaţionale a personalului medical.

Modificări recente în domeniul angajării imigranţilor. 
Din anul 2010, au fost introduse un număr mare de politici de imigraţie în scopul reducerii imigraţiei şi al creşterii gradului de selectivitate al sistemului de acceptare a imigranţilor pe piaţa muncii. Multe dintre aceste politici nu au încă un impact substanţial în sistemul de sănătate. 

▪ S-a introdus o limitare numerică pentru vizele acordate pentru piaţa muncii ; întrucât nu este încă obligatorie, limitarea nu are efecte constrictive asupra fluxurilor de imigranţi. 

▪ S-au înăsprit criteriile de eligibilitate pentru obţinerea vizelor acordate pentru piaţa muncii.   
Astfel, din iunie 2012, pentru a se califica pentru obţinerea unei vize pentru muncă, imigranţii trebuie să aibă un loc de muncă care presupune studii superioare (diplomă de licenţă/titlu echivalent). 

Pentru locurile de muncă care necesită educaţie post secundară inferioară celei cu diplomă de licenţă, imigranţii se califică numai dacă acestea se află pe lista sectoarelor deficitare pe piaţa muncii. În domeniul sănătăţii, se consideră că asistenţii medicali, moaşele şi farmaciştii îndeplinesc această condiţie. Vor fi afectaţi lucrătorii mai puţin calificaţi – paramedicii, tehnicienii medicali/dentari, precum şi majoritatea persoanelor imigrante ale căror posturi se află sub acest nivel – asistenţi sociali şi lucrători care acordă îngrijire la domiciliu - care nu mai sunt eligibili.  
▪ În sectorul sănătăţii, cea mai semnificativă măsură politică o constituie introducerea, din aprilie 2016, a pragului de venit necesar pentru obţinerea reşedinţei permanente pe teritoriul Marii Britanii. De la această dată, angajaţii imigranţi nu pot rămâne mai mult de 6 ani pe teritoriul Marii Britanii, cu excepţia cazului în care venitul anual este de cel puţin 35.000 lire sau dacă locul de muncă ocupat se află pe lista sectoarelor deficitare pe piaţa muncii.
Potrivit grilei de salarizare a Serviciului Naţional de Sănătate, numai asistenţii angajaţi în cele mai înalte funcţii pot avea un asemenea venit. Astfel, un asistent înregistrat poate obţine între 21.000 lire şi 28.000 lire, asistenţii de specialitate între 26.000 şi 34.000 lire, iar unii asistenţi promovaţi pe posturi superioare/manageri de echipă câştigă peste 35.000 lire. Comisia consultativă pentru migraţie, care a evaluat impactul unei uşoare scăderi a pragului de venit la 31.000 lire, a constatat că 87% din numărul asistenţilor sponsorizaţi de angajatori pentru obţinerea unui permis de muncă au avut, în perioada aprilie 2011 - octombrie 2011, venituri situate sub acest prag ; în consecinţă, în lipsa unei creşteri a salariului, aceştia nu vor mai îndeplini criteriul de eligibilitate legat de nivelul veniturilor. 
Cu alte cuvinte, modificările din politica recentă ar putea avea un impact substanţial asupra reţinerii de asistenţi. De asemenea, este puţin probabil ca asistenţii nespecializaţi ale căror posturi nu sunt incluse pe lista domeniilor deficitare pe piaţa muncii să se califice pentru stabilirea pe termen lung în Marea Britanie ; acestora li se poate impune să părăsească ţara pentru cel puţin 12 luni înainte de a se putea întoarce pe baza unei vize de muncă.

▪ O altă modificare introdusă de politicile introduse în anul 2012 o constituie înăsprirea politicilor acordării de permise de muncă pentru absolvenţii (provenind din alte ţări) facultăţilor de medicină/cursurilor medicale din cadrul universităţilor din Marea Britanie. Până în anul 2012, aceştia aveau posibilitatea de a-şi desfăşura activitatea medicală timp de 2 ani de la terminarea cursurilor universitare. Acest lucru le oferea posibilitatea de a-şi căuta un loc de muncă fără nevoia imediată de a găsi un sponsor angajator şi fără a fi obligaţi să găsească un loc de muncă calificat imediat. Potrivit noilor reguli, aceşti absolvenţi trebuie să îndeplinească condiţiile privind desfăşurarea unei activităţi regulate şi existenţa unui sponsor-angajator potrivit nivelului de calificare. 


OLANDA

Cercetările
 au remarcat faptul că în Olanda a fost susţinută de-a lungul timpului politica naţională conform căreia forța de muncă din sănătate să fie auto-sustenabilă. Cu toate acestea, în ultimele decenii, Olanda a recrutat asistenți medicali, în principal din India și Spania. Recrutarea activă a personalului medical străin a fost folosit ca soluţie în situaţiile în care au apărut deficite ale forţei de muncă în Olanda. Migrarea personalului medical și recrutarea etică stau în atenţia guvernului, dar prioritară este asigurarea forţei de muncă necesare sectorului sănătăţii. În 2009, a fost înfiinţată o Asociaţie multisectorială referitoare la resursele umane pentru sănătate (HRH). Alianța şi-a propus să limiteze recrutarea angajaților străini în sănătate și să stimuleze dezvoltarea forței de muncă naționale. Prin mass-media, Asociaţia a influentat parlamentari, lucrători din domeniul sănătăţii, membrii consiliului de administrație ai institutelor de sanatate si Ministerul Sanatatii. Alianța a elaborat recomandări pentru acțiuni și măsuri pentru coerența politicilor pentru asigurarea forței de muncă durabile în sectorul sănătăţii.


Politicile și legislația referitoare la forţa de muncă din sănătate olandeză se schimbă permanent. Reducerile bugetare de până la 40% în domeniul îngrijirii la domiciliu vor determina șomajul pe termen scurt în randul asistentelor medicale și îngrijitorilor din sectorul public. Acest fapt a determinat Ministerul Sănătății să reinvestigheze deficitul așteptat de personal. Prognozele arată că, pe termen lung, în Olanda se va manifesta un deficit în sectorul de sănătate, în special în rândul asistentelor medicale și îngrijitorilor pentru persoanele în vârstă. O estimare din anul 2009 a prognozat că, în anul 2025, vor fi necesari 450 000 de lucrători în sistemul de îngrijire medicală şi socială. Ministerul sănătății olandez a anticipat lipsa de forţă de muncă și a calculat că, în anul 2025, va fi nevoie de asemenea de o creştere cu 25% a efectivului medicilor. În sectorul privat, agenţiile de recrutare anticipau creşterea nevoilor de îngrijire a persoanelor în vârstă și cu boli cronice și se recruta intens personal calificat din alte țări europene şi din străinătate.


Numeroase studii atrăgeau atenţia că  migrația forței de muncă est-vest avea un efect negativ asupra resurselor umane din Europa de Est. Asociaţia olandeză Wemos a abordat această problemă, lansând un dialog între  autoritățile naționale, organizațiile profesionale, agențiile de recrutare și alte părți interesate la nivel național. Conform poziţiei sale, se va încerca să se asigure, prin dialog că acțiunile întreprinse în Olanda au efecte neintenționate și nedorite în țările europene afectate. Colaborarea Wemos cu alte ONG-uri Medicus Mundi International, Health Workforce Advocacy Initiative, care se preocupă de recrutarea etică a personalului medical a dus la elaborarea unui proiect comun, Health Workers for All and All for Health Workers, finanțat de UE, pentru lucrătorii din domeniul sănătății.


La nivel naţional, măsurile luate de statul olandez au vizat creşterea numărului de studenţi admişi la universităţile de medicină, cu scopul de a acoperi nevoia de medici specialisti şi asistentenţi medicali specialişti. În acest scop, a fost propusă crearea unui Fond pentru educație, fiind stabilit modul în care spitalele ar putea instrui cadre medicale şi de asistență la nivel național. În ultimul timp au fost lansate campanii de promovare a profesiilor medicale în rândul liceenilor, au fost desfăşurate campanii de recrutare a lucrătorilor pentru serviciile de îngrijire la domiciliu. 
POLONIA

După aderarea la UE, în anul 2004, în Polonia s-a înregistrat o creştere substanţială a migraţiei personalului medical. Fenomenul, care a atins cota maximă în 2006, a avut drept cauze salariile mici, condiţiile dificile de muncă, posibilităţile limitate de dezvoltare profesională. 

Principalele ţări de destinaţie sunt Marea Britanie, Irlanda, Germania, Suedia şi Danemarca.   
▪ În anul 2004, Ministerul Sănătăţii a lansat programul de monitorizare a migraţiei medicilor, asistenţilor medicali şi moaşelor. Evaluarea se realizează pe baza certificatelor profesionale (curente) solicitate pentru munca în străinătate, emise de Camera medicilor şi dentiştilor şi Camera asistenţilor şi a moaşelor
. 
▪ Procesul de migraţie a personalului medical nu este nici sprijinit şi nici descurajat de guvern. Până de curând, singurul acord interguvernamental în domeniul personalului medical a fost acordul semnat între Polonia şi Norvegia. 
Activităţile guvernamentale în domeniu sunt limitate la declaraţii generale privind necesitatea reţinerii în ţară a profesioniştilor din domeniul sănătăţii şi la unele intervenţii politice ad hoc, care au vizat: creşterea salariilor medicilor (2006); creşterea salariilor medicilor rezidenţi şi a dentiştilor (2009); acordarea de împrumuturi pentru deschiderea de cabinete private; mărirea limitelor de admitere la studiile medicale şi la cele legate de îngrijirea sănătăţii; simplificarea condiţiei timpului de aşteptare şi a procedurilor de acces la cursurile de calificare profesională medicală (2008). 
▪ Sprijinul Guvernului pentru migraţie, pentru recrutare şi reţinerea în ţară a personalului medical, pentru sporirea numărului de oportunităţi în carieră este evident în domeniul perfecţionării pregătirii asistenţilor medicali. 
Cursurile de pregătire “Bridging courses”, lansate în anul 2003, oferă asistenţilor medicali şi moaşelor care nu îndeplinesc condiţiile pentru obţinerea permisului de muncă în alte state UE, posibilitatea de a obţine un titlu universitar şi de a deveni eligibili pentru a munci în alte state membre. Participarea la şi absolvirea acestor cursuri nu atrage însă obligaţia plecării în străinătate.  
Ministerul Muncii, Direcţia pentru asistenţi medicali şi moaşe răspunde de implementarea şi realizarea « Proiectului privind sistemul de formare vocaţională pentru asistenţi şi moaşe în contextul cursurilor de pregătire ». Proiectul este co-finanţat de Uniunea  Europeană, din Fondul social european.
În cadrul proiectului, contractorii sunt universităţile, selectate prin intermediul licitaţiilor deschise. În anul 2014, 71 de universităţi acreditate în acest sens de Ministerul Sănătăţii au organizat astfel de cursuri.

▪ Recent, prin amendarea Legii privind profesiile de medic şi dentist s-a redus perioada necesară pentru obţinerea titlului de specialist; unul din efectele aşteptate ar putea fi o oarecare reducere a migraţiei precum şi o eventuală încurajare a medicilor să se reîntoarcă în ţară. 

Modificarea, la 1 ianuarie 2015, a Legii din 2004 privind serviciile de îngrijire a sănătăţii finanţate din surse publice a avut ca scop fundamentarea legală a întocmirii hărţilor privind necesarul de servicii de sănătate la nivel naţional şi regional. Acestea urmează a se concentra pe identificarea necesităţilor menţionate curente şi viitoare şi a tendinţelor relaţiei dintre populaţie şi sistemul de sănătate (resurse şi infrastructură).

▪ Managerii instituţiilor de îngrijire a sănătăţii au început să ofere medicilor condiţii avantajoase de angajare: angajare full time, angajare pe bază de onorariu/serviciu, permiţând medicilor care desfăşoară activitate privată să presteze un număr sporit de ore de muncă (peste limitele prevăzută de Directiva UE 2003/88/EC privind timpul de muncă) şi să îşi mărească astfel veniturile. În prezent, au apărut noi modele de migraţie economică în domeniu, respectiv combinarea activităţii de medic desfăşurată pe teritoriul naţional (în cursul săptămânii) cu cea desfăşurată pe teritoriul unor state limitrofe (la sfârşitul săptămânii)
SUEDIA 
▪ În anul 2009, s-a acordat licenţa de practicare a medicinei unui număr de aproximativ 2.000 de medici, din care jumătate studiaseră în Suedia şi jumătate în străinătate. 
În perioada 2000-2008, un procent cuprins între 1,6% şi 2,1% din numărul total al medicilor a renunţat la activitatea medicală, migrând spre alte domenii de activitate; în rândul asistenţilor medicali, procentul a fost cuprins între 1,8 şi 2,1%.
În aceiaşi perioadă, 5% din numărul total al licenţelor acordate asistenţilor medicali s-a acordat persoanelor care au studiat în alte ţări (în medie, 170 de asistenţi/an). În aceiaşi perioadă, circa 400 de asistenţi medicali au emigrat şi 250 de asistenţi emigranţi s-au reîntors în Suedia în fiecare an.
▪ Iniţiativa Guvernului privind o mai bună utilizare a resurselor umane în sectorul sănătăţii. În noiembrie 2013, Guvernul a desemnat coordonatorul naţional pentru analiza activităţii personalului medical în scopul eficientizării acesteia.  Obiectivul principal al analizei îl constituie realizarea unei cercetări privind eficienţa activităţii medicale, precum şi prezentarea de propuneri de îmbunătăţire a activităţii la nivel local, regional şi naţional, prin folosirea eficientă şi efectivă a competenţelor personalului medical şi a timpului de muncă. Rezultatele urmează a fi prezentate Guvernului până la 31 decembrie 2015.
Iniţiativa Guvernului a avut la  bază recomandările cuprinse în raportul (din 2013) al Agenţiei suedeze pentru analiza serviciilor de sănătate şi de îngrijire referitoare la: prioritizarea cerinţelor administrative; îmbunătăţirea suportului IT; dezvoltarea şi optimizarea diviziunii muncii în cadrul personalului din sănătate; planificarea şi organizarea personalului în funcţie de nevoile pacienţilor.

▪ Măsuri de intervenţie 
Modalitatea de recrutare de personal prin oferirea de locuri de muncă care să permită personalului medical (îndeosebi medicilor) efectuarea de activităţi de cercetare.   

Măsura, de tip organizaţional, a fost motivată de dubla provocare reprezentată de deficitul de medici/asistenţi medicali şi de creşterea numărului cererilor de servicii de îngrijire a sănătăţii (ca urmare a îmbătrânirii populaţiei). Este o măsură de intervenţie care vizează reţinerea şi recrutarea cadrelor medicale.
Structuri cu competenţe în implementare: comitatele (care răspund la nivel local de sectorul de sănătate) şi universităţile (pentru cercetarea medicală).

Finanţarea măsurii de intervenţie: prin acordul cadru încheiat între stat şi consiliile comitatelor pentru finanţarea cercetărilor clinice efectuate de medici (Acordul ALF). Fondurile ALF reprezintă un instrument al Guvernului utilizat pentru a remunera spitalele universitare pentru activităţile de formare a personalului medical şi cele de cercetare medicală. 
Suplimentar, mulţi medici care desfăşoară activităţi de cercetare beneficiază de  granturi din fonduri interne şi externe.

Organizaţia “Homecare Sweden” (Grannvård Sverige ), organizatie non-profit care promovează autonomia activităţii de îngrijire la domiciliu desfăşurată de asistenţi medicali şi asistenţi auxiliari. 
Organizaţia pune un accent deosebit pe autonomia personală şi profesională a membrilor săi. Iniţial, organizaţia nu a avut ca obiectiv recrutarea şi/sau reţinerea de personal medical (asistenţi), dar măsurile implementate şi-au dovedit eficienţa şi în acest sens.

Obiectivul organizaţiei îl constituie instituirea de modalităţi inovative de îngrijire la domiciliu a persoanelor vârstnice, a persoanelor cu dizabilităţi/cu afecţiuni cronice. Servicii oferite: servicii de îngrijire a sănătăţii, servicii de curăţenie, efectuarea de cumpărături, servicii în domeniul financiar şi bancar, companie etc.

Nivelul de intervenţie este unul regional. 
Cadrul organizaţional: activităţile se desfăşoară pe baza contractelor încheiate cu municipalităţile.

UNGARIA

▪ În anul 2011, Ungaria a lansat programul naţional de perfecţionare a rezidenţilor, implementat în comun de Guvern şi Asociaţia medicilor rezidenţi. Programul, destinat sprijinirii perfecţionării profesionale a medicilor rezidenţi, are un impact deosebit asupra recrutării şi reţinerii medicilor. Reţinerea în ţară a personalului medical reprezintă una din marile provocări cu care se confruntă sistemul de sănătate din Ungaria, întrucât, de la aderarea Ungariei la UE, mobilitatea internaţională a medicilor a crescut semnificativ.  

Programul este condus şi finanţat independent de Guvern. Procedurile de implementare (aplicare, contractare, plată, monitorizare) sunt coordonate de Oficiul pentru autorizare medicală şi proceduri administrative.

Programul de perfecţionare profesională – care include 4 tipuri de burse - reprezintă o formulă de intervenţie pentru reţinerea în ţară a medicilor care funcţionează prin utilizarea de stimulente financiare.

Cele 4 tipuri de burse (pe specialităţi) - bursa Markusovszky, bursa Károly, bursa Méhes Károly, bursa Gábor Aurél – se acordă medicilor rezidenţi cu condiţia angajării, după terminarea cursurilor, în sistemul public de sănătate, pentru o perioadă cel puţin egală cu cea în care au primit bursa (de regulă 5 ani) şi cu condiţia de a nu accepta plăţi informale. 
Valoarea burselor 
Bursa Markusovszky: 100.000 forinţi/lună (aprox. 324 €). În 2014, bugetul total alocat pentru această bursă a fost de 660 milioane forinţi (≈2.138.400 €)-

Bursa Károly: 100.000 forinţi/lună (aprox. 324 €). În 2014, bugetul total alocat pentru această bursă a fost de 24 milioane forinţi (≈ 77.760 €).
Bursa Méhes Károly: 200.000 forinţi/lună (≈ 648 €). În 2014, bugetul total alocat bursei a fost de 36 milioane forinţi (≈ 116.640 €).

Bursa Gábor Aurél: 200.000 forinţi/lună (≈ 648 €). În 2014, bugetul total alocat bursei a fost de 36 milioane forinţi (≈ 116.640 €).

▪ În ciuda creşterii salariilor, în prima parte a anului 2012, mobilitatea internaţională a personalului medical nu a scăzut. Potrivit datelor publicate, numărul angajaţilor din sănătate care a solicitat Oficiului pentru autorizare medicală şi proceduri administrative certificate profesionale a crescut cu 15% (de la 469 la 542) în rândul medicilor şi cu 80% (de la 135 la 244) în rândul asistenţilor (comparativ cu aceiaşi perioadă a anului 2011). 

▪ În anul 2012, ministrul sănătăţii a semnat un contract privind dezvoltarea sistemului de monitorizare a resurselor umane din domeniul sănătăţii. Obiectivele proiectului sunt : sprijinirea soluţionării problemelor din domeniul resurselor umane luându-se în considerare dezvoltarea carierelor şi realizarea echilibrului între activitate profesională şi viaţă pentru personalul medical; stabilirea necesităţilor de perfecţionare pe termen mediu şi lung; conectarea Ungariei la schimbul internaţional de informaţii şi date. 

Suma alocată implementării contractului a fost de aproximativ 500 milioane forinţi (≈ 2,16 milioane dolari SUA) ca subvenţie nerambursabilă din noul plan Széchenyi privind posibile soluţii pentru rezolvarea deficitului de resurse umane.


ROMÂNIA
Unele studii europene despre România
 relevă că asigurarea resurselor umane pentru sistemul de sănătate românesc reprezintă o componentă cheie a sistemului de sănătate, recunoscându-se că această ţară se confruntă cu mai multe provocări în acest domeniu - un număr foarte mic de medici şi asistente medicale pe cap de locuitor, în comparație cu alte țări din UE. În plus, studiile atrag atenţia că situația se poate înrăutăți: înscrierile la liceele sanitare au scăzut, numărul absolvenților universităţilor medicale a scăzut, și, mai mult, medicii pleacă din țară.


O altă problemă majoră remarcată la nivel european este nivelul redus al cheltuielilor pentru sănătate din România. Studiul relevă că, în ultimii ani, în România, ca urmare a crizei economice, venitul oficial al medicilor a devenit foarte scăzut, iar veniturile medii din domeniul sănătății s-au deteriorat, în comparație cu alte sectoare. 


Din aceste motive, emigrarea cadrelor medicale a început să crească, ea fiind mai accentuată  odată cu aderarea României la UE (1421 cereri de certificate de atestare în anul 2007) și a crescut în fiecare an. În anul 2010, când criza economică a afectat România, au fost înregistrate cu 2500 cereri de certificate mai mult. 

Studiile subliniază faptul că deşi emigrarea cadrelor medicale este un motiv serios de îngrijorare, cele mai multe date referitoare la mobilitatea medicilor români pot fi preluate mai ales pe baza datelor furnizate de Colegiul Medicilor din Romania. Studiile arată că România nu dispune de informatii exacte cu privire intrările și ieșirile cadrelor medicale, acest lucru fiind valabil şi pentru asistentele medicale. 

În concluzie, studiile afirmau că nu există un sistem de monitorizare valabil și fiabil cu privire la mobilitatea personalului medical
. La nivel guvernamental, nu a fost elaborată o strategie şi politică privind personalul medical din România. 

În conformitate cu datele prezentate de Colegiul Medicilor din Romania pe anul 2013, în perioada 2007- 2013,  în jur de 14 000 de medici au părăsit locurile de muncă din sectorul public.
  Prin urmare, România a cheltuit (și, ulterior, a pierdut) pentru formarea cadrelor de specialitate a acestor profesionişti mai mult de 3,5 miliarde de euro. Lipsa forţei de muncă s-a accentuat atingând nivelul critic de 40 000 de medici licentiaţi care practică în România. La începutul anului 2013, România a avut doar 39 813 medici, comparativ cu 41 799 în anul 2012 și 55 000 în anul 1990. 


Ministerul Sănătății are în responsabilitatea sa controlul direct și indirect al numărului de medici, stomatologi, asistente medicale şi al altor cadre medicale, precum și monitorizarea implementării Codului OMS în România. 

În acest context, unele ONG-uri româneşti s-au implicat în dezbaterea politicii referitoare la forța de muncă din sănătate, Centrul pentru Politici și Servicii de Sănătate  desfășurând dialoguri cu părțile interesate în ceea ce privește elaborarea, în conformitate cu Codul OMS, a unei strategii naționale referitoare la forța de muncă din sănătate, la mobilitatea lucrătorilor medicali și la elaborarea unor politici de păstrare a cadrelor în sistemul național de sănătate, în special în zonele îndepărtate.

